Iñaki Arriola maputxeen laguna hil da - - Tolosaldeko ataria\nIñaki Arriola maputxeen laguna hil da\nJoxemi Saizar 2021-02-24 07:57\nTxileko maputxeen alde lan handia egin zuen apaiz eskolapioa hil da, 72 urterekin: Iñaki Arriola Garcia. Curarrehue herrian, Araucania eskualdean, aritu zen bi hamarkadaz lanean eta bertan eskola, zerrategia, emakumeen zentroa eta hainbeste ekimen jarri zituen martxan. Gizon langilea, bizkorra, alaia, solaskide aparta, atsegina, bizizalea joan zaigu.\nTolosan jaioa 1948ko martxoaren 14an, 12 urterekin joan zen apaiztegira. Lizarran, Orendainen, Iratxen eta Salamancan egin zituen ikasketak. Teologia eta Filosofia lizentziaturak egin zituen. Apaiz egin eta 17 urtean Gasteizeko Eskolapioen ikastetxean aritu zen, zuzendaria gisa.\n1991n Setem GKEaren sortzaileetakoa izan zen. 1995 bukaeran, hemengo bizimodu lasaia utzi eta atzerrira mugitzea erabaki zuen, behartsuen alde zuzenean lan egitera. Txilera joan zen, Curarrehue herrira, Santiago hiriburutik 800 km hegoaldera. Hango biztanle gehienak maputxe arrazakoak dira eta egoera larria bizi dute. Lehen Hezkuntza eta Lanbide Hezkuntza eskaintzen zuen eskola baten ardura izan zuen. 700 neska-mutil denera, eta haietako 150ek astea bertan pasatzen zuten, herritik urruti bizi baitziren, asteburuetan bere etxera joateko. Haur abandonatuentzako etxea ere bazuten, sei hilabetetik 6 urte arteko 30 haur jasoz. Emakumeak elkartzeko proiektu bat izan zuten martxan: ardiak, erleak, ehungintza, landaretza, artilea... lantzen. Etxebizitza prefabrikatuak ere egin zituzten prezio merkean. Turismorako albergea ere martxan jarri zuten.\nBaso ugariko eremua izanik, egurra da Curarrehueko aberastasun nagusia eta horri etekina ateratzeko Iñaki Arriolak aroztegia jarri zuen martxan, 20 langileri lana emanez. Ruka Ngen zuen izena proiektuak eta Tolosako ekintzaile talde baten laguntza izan zuen. Makinaria erabilia bidali zuten aroztegira eta gero egur lehorgailua, horrela etekin handiagoa ateraz, egur lehorraren balioa 8-9 aldiz handiagoa delako. Curarrehuen egindako lanetan hainbat GKE eta erakunderen laguntza izan zuen Arriolak: Setem, Mundukide, Gasteizko Udala, Eskoriatzako magisteritza eskola…\nTxilen bi hamarkada egin ondoren, Kuban ere izan zen apaiz lanetan. Azken hilabeteetan erretiratuta zegoen, gaixotasun batengatik. Maiatzetik Iruñean bizi zen, Eskolapioen egoitzan, bere anaia Agustin Tintxo apaizarekin egoteko, ekainean hil zena.\nOtsailaren 12an hil zen Iñaki Arriola. Han eta hemen ibili zen tokietan, batez ere Curarrehuen, ezagutu genuenok gogoan izango dugu.


Euskal Herriko bidaia-gida/Ibilbideak/Lagarteko gotorlekua — Wikibooks\nEuskal Herriko bidaia-gida/Ibilbideak/Lagarteko gotorlekua\nLeaburu, Erroizpe, Legarte-Almixuri, Gazteluaitz, Arburu, Gaztelu\n12,6 km. 3 ordu eta 30 mn.\nBurdin Aroko harresi baten aztarnak izan litezkeenak aurkitu berri dituzte Arkeolan fundazioko kideek Gazteluko gainetan.\nLeaburuko parrokia eliza eta udaletxearen ondoan dagoen aparkalekuan autoa utzi, eta Belauntzako errepidera aterako gara. Lehen bihurgunera iritsi orduko, errepide nagusia utzi, eta eskuinetik ateratzen den bideari eutsiko diogu. Berehala ikusiko ditugu PR-Gi 12 ibilbideari dagozkion seinale zuri eta horiak. Bide balizatuari jarraituz, pista zabalean barrena maldan gora jarri, eta berehala igoko gara Mugertzako mendi-bizkarrera, eta, segidan, Leamendiko muinoko magal berdeak zeharkatuko ditugu. Gertu ikusiko dugu Erroizpeko gailurra, baina hara igotzeko harlanduz eraikitako Gabirondoko txabola aldera zuzentzen den xenda utzi, eta ezkerraldetik marrazten den bide-zidorretik gorantz joko dugu bide seinale zuri eta horiak utziz.\nBide nabarmenak berehala eramango gaitu Erroizpeko tontor harritsura. Hantxe dago erpin geodesikoa, eta, haren ondoan, Euskaraz Bizi-ren Argitxo iratxoa eta gutunontzia. Tolosaldearen ikuspegi ederra. Gertu ikusiko dugu Lagarteko gaina, eta harantz zuzenduko ditugu gure urratsak, elorri zuri eta intsusa batzuen artean Berrotako gañe lepora jaitsiz. Erroizpe baino metro batzuk garaiagoa izan arren, ez dugu han ez gurutzerik, ez erpin geodesikorik, ez eta tontorrean gaudela erakusten duen gutunontzirik ere, Arkeolan fundazioko kideek egin dituzten indusketa batzuen aztarnak soilik.\nAntzina, Lagarte edo Erroizpeko tontorrean gaztelu bat izan zelako ustea zegoen Gazteluko herritarren artean, herriaren armarrian halaxe jasotzen baita. Usteak uste, susmo horiek egia bihurtu dira orain dela hilabete gutxi egin diren indusketen ondorioz, hainbat arkeologo eta adituk frogatu ahal izan baitute Burdin Aroko gotorleku bat altxatzen zela han. 2012. urtean gotorlekuaren arrastoak izan zitezkeen lagin batzuk aurkitu zituzten, baina ez zuten datatzerik izan 2013ra arte; urte horretan, auzolanean zundaketak egin zituzten, eta jatorri antropikoa zuten sedimentuak aurkitu zituzten (ikatza, zeramika eta hezur zatiak, besteak beste). Lagarten aurkitutako ikatza duela 2.476 urtekoa zela jakin zuten; beraz, datu horrek baieztatu zuen inguru horretan bazela Burdin Aroko gotorleku bat.\nGazteluko herritarren historiaren lekuko diren lur horiek atzean utzi, eta Uli aldera dagoen den mendilerrorantz joko dugu. Egurrezko ataka gainditu, harresiaren ondora jaitsi, hori igaro, eta belardian barrena egingo dugu aurrera harresiaren paraleloan. Pagadira jaitsi, han murgildu, eta orbelak ezkutatzen duen xendan barrena egingo ditugu hurrengo urratsak. Gazteluaitzeko tontor karstikoa albo batera utzita, pinu eta pago artean ibiliko gara. 1747ko data jarrita duen mugarri bat atzean utzi eta Berastegi aldera amiltzen den Arburuko gain harritsura helduko gara. Metro batzuk beherago gurutze bat.\nBidera itzuli, eta Uli aldera doan bidearekin bat egingo dugu. Bidegurutze horretan, GR-9aren bide seinale zuri-gorriak ikusiko ditugu; Probintzietako Errege Abelbidearen markak, hain zuzen ere. Zezenen Abelbidea ere esaten zioten bide horri; Nafarroatik Urola aldera zezenak ekartzeko XVI. mendean egiten zuten bidea ekartzen du gogora. Ibilbidearen azkeneko zatiak, berriz, Gaztelu eta Leaburu lotzen ditu, PR-Gi 12aren seinale zurz eta horiz lagundurik. Bide asfaltatuak Gabirondo baserriraino eramango gaitu, eta, segidan, lurrezko bidetik Bazterrekako erreka gurutzatu, eta pinudian barrena Leaburu gertu ikusiko dugu. Belauntzara doan errepidera atera, eta etxe artean igoko gara elizaren ondoan dagoen plazara.\nOrrialdearen azken aldaketa: 1 apirila 2021, 18:23.


Kiroldegiko langileen grebak batez ere Derion du eragina - Txorierri - Aikor.eus\nKiroldegiko langileen grebak batez ere Derion du eragina\nAikor aldizkaria 2019-10-30 13:05\nKiroldegiko langileek astelehenean hasi zuten greba eta hori azaroaren 10era luzatuko da. greban dabiltza. Sindikatuek hitzarmena erabat berritzea eskatu dute, langileek soldata “duinak” jasotzeko. Txorierrin, grebak batez ere Derion du eragina.\nTxorierrin, Deriok, Sondikak eta Zamudiok dute udal kiroldegia, eta grebaren eragina ezberdina da bakoitzean. Sondikan, grebak ez du inolako eraginik. Momentuz, Gestisport enpresako zortzi langileek ez dute grebarik egingo, eta, ondorioz, erabiltzaileek ez dute bertan eragozpenik izango. Larrabetzuko eta Lezamako langileek ere (lau herri bakoitzean eta Xaker Kirol Zerbitzuak enpresakoak) momentuz ez daude greban. Zamudion, atzo eta herenegun, kiroldegia itxita egon zen, Guedan enpresako zazpi langileetako hiruk greba egin zutelako. Hala ere, langile batek esan duenez, ekonomikoki zaila da aste bitan greban egotea, eta batzuk lanera itzuliko dira. Gaur irekita dago Zamudioko kiroldegia, baina datozen egunetan, inork ez daki grebak nolako eragina izango duen bertan.\nEraginik handiena Derion du. Xaker Kirol Zerbitzuak enpresak kudeatzen du hango kiroldegia eta 10 langile ditu bertan. Horietako batek ez du bat egin grebarekin, ezta Udalak zuzenean kontratatutako lau lagunek ere. Beraz, zerbitzuak murriztu egin dira: ikastaro gehienak bertan behera gelditu dira, eta igerilekua eta beste instalazioak erabiltzeko ordutegia murriztuagoa izango da. Derioko Udalak jakinarazi duenaren arabera, hau izango da ordutegia: urriaren 30ean, eta azaroaren 4an eta 6an, 9:00etatik 15:15era bitartean; urriaren 31n, eta azaroaren 5ean, 7an eta 8an, 15:15etatik 22:30era bitartean; eta azaroaren 1ean, 2an, 3an, 9an eta 10ean, betiko ordutegian. Era berean, udalak langileen greba-eskubidea errespetatzen duela adierazi du, eta, era berean, pazientzia eskatu die erabiltzaileei. Beste alde batetik, iragarri du instalazioak itxita egoteagatik greba-egunei dagokien zenbateko proportzionala itzuliko diela erabiltzaileei, azken horiek inolako erreklamaziorik egin gabe.\nELA, LAB, CCOO eta UGT sindikatuek grebara deitu diete Bizkaiko igerileku, kiroldegi eta kirol-zelaietako langileei: kirol-monitoreak, sarbide-kontroleko lagunak, sorosleak…; eta leku batzuetan, garbiketa eta mantentze-taldekoei ere bai. Guztira, 2.500 langile dira Bizkaian, eta, sindikatuen arabera, langileen % 85-% 90ek bat egin du grebarekin.\n“Hitzarmena 2017an bukatu zen. Azken urteotan, hitzarmenak ziurtatu du soldatak kontsumoko prezioen indizea (KPI) gehi 0,5 igotzea, baina hori gaur egun bertan behera utzi nahi dugu, zaharkituta dagoelako. Gure sektorean, behin-behineko langileak % 80 dira eta hitzarmenak soldata duinik ez du bermatzen”, esan du Isabel Garcia ELA sindikatuko bitartekariak.\nEra berean, langileek hainbat eskaera egin dituzte: urteko lan-orduen kopurua murriztea (1710 ordutik 1592 ordura) eta soldatei eustea; oinarrizko soldata gordina hilean 1.200 eurokoa izatea; kirol-eskolak prestatzeko denbora lan-denboratzat jotzea, eta, ondorioz, horren truke ere ordaintzea; lan-arropa enpresek ematea; eskolen iraupena murriztea (gaur egun 60 minutukoak dira eta sindikatuek 50 minutukoak izatea nahi dute); euskara eskolak langileei ordaintzea… Eta gainera, jai-egunetan lan egiteagatik gehiago kobratzea. “Orain zortzi euro ematen zaizkie; guk, aldiz, hau proposatu dugu: 40 euro jasotzea ala 25 euro eta egun bat libre”.\nSindikatuek hainbat hilabete daramatzate enpresekin negoziatzen. Handienek, Guedan eta Emtesport, Bizkaiko Enpresarien Konfederazioaren (Cebek) eskuetan utzi dute negoziazioa. Langileek esan dute negoziazioak itopuntura heldu direla. Enpresariek gauza bera esan dute Cebeken webgunean kaleratutako ohar batean. “Cebekek aurrerapauso handiak eman ditu arazoari konponbidea emateko. Izan ere, hau eskaini dugu: urteko lan-jardunaldia 25 ordu murriztea, eta KPIa 1,5 handitzea 2020an eta 2021ean. Hala ere, sindikatuek eskatzen dutena gero eta urrunago dago gugandik”. Euren esanetan, ordu-murrizketa hori beste hitzarmenetan onartu dena baino askoz handiagoa da.\nEnpresek sindikatuei leporatzen diete egoera. “Guk hitzarmenari eutsi nahi diogu, zerbitzua eta langileen baldintzak hobetzeko, baina sindikatuek bakarrik gatazkari eutsi nahi diote. Horrek guztiak kaltea ekartzen die erabiltzaileei”. Era berean, Cebekek azpimarratu du neurriak hartu dituela, behin-behinekotasuna bertan behera uzteko. “Batetik, lanpostu bat egonez gero, hori betetzeko, lehentasuna emango diegu lanaldi partziala duten langileei; eta bestetik, behin-behinekotasun handiena duten enpresek jardunaldia murriztuko dute”. Beste alde batetik, “sindikatuek hala eskatuta”, enpresariek eskaini dute jaiegunetan lan egiteagatik % 25 gehiago ordaintzea; eta % 50 gehiago, abenduaren 25ean eta urtarrilaren 1ean. Azken bilera urriaren 21ean egin zuten, baina uztailetik erabat geldituta dago negoziazioa.


Musika Hamabostaldiko eszenatoki gainean zintzilik dagoen uztai konzentrikoz osatutako eskultura abstraktu bat | Donostiako Musika Hamabostaldia\nMusika Hamabostaldiko eszenatoki gainean zintzilik dagoen uztai konzentrikoz osatutako eskultura abstraktu bat\nManu Muniategiandikoetxeak egin du aurten Musika Hamabostaldiaren kartela.\nAlexander Rodchenkoren sail bateko 9.garren artelanean arnas hartutako pieza abstraktu bat da, 78.Musika Hamabostaldiak irudi izango duen kartelaren abiapuntua. Egileak, Manu Muniategiandikoetxea margolari eta eskultoreak (Bergara, 1966), hamar urtetik gora daramatza artista errusiarraren artelan honekin lanean: “Rodchenkoren pieza horretan inspiratzen diren eta modu ezberdinetara berrinterpretatzen duten marrazki, margolan eta eskultura ugari dauzkat, baina pieza hau berezia da, arraroa, amaitugabeko artelan bat, barnekaldean piezak falta dituen eskultura osatugabea dirudielako. Dena den hutsune hori, erdikaldean marko batek inguratuta bezala gelditzen den espazio hori, nik gogoko dut, gertatzeke dagoena, gertatzea espero duguna irudikatzen bait du eta horixe bait da, hain zuzen ere, musika; Musika Hamabostaldia bera”.\nEskultura, elkar lotzen eta elkar gurutzatzen diren egurrezko bost uztai konzentrikok osatzen dute. Ozta-ozta igartzen den burdinezko hari bat bitarteko dela, pieza zintzilik ageri da jaialdiaren datuek osatzen duten habetik (78 Quincena Musical / Musika Hamabostaldia / Abuztua 1-30 Agosto / 2017 / Donostia-San Sebastián), eta gainkaldetik datorren argi indartsu batek bere itzala eszenatoki batean irudikatzen du: “Nere ustez, kartelaren zati garrantsitsu bat da itzala: musikari eta Musika Hamabostaldia berari forma eman nahian sortu dudan pieza abstraktua gorpuzten bait du itzal horrek, ikusten ez badira ere hor daudela sumatzen diren eszenatoki batean eta publiko baten aurrean”.\nManu Muniategiandikoetxea lizentziaduna da Euskal Herriko Unibertsitateko Arte Ederretako pintura eta eskultura espezialitateetan. Erakusketen eremuko ibilbidea 1989.urtean urratu zuenetik, bakarkako nahiz taldekako hainbat erakustaldi egin ditu. Era berean, modu aktiboan parte hartu du lehiaketa eta sariketeta ezberdinetan, aitorpen ugari lortuz. Bere lanetan, Muniategiandikoetxea ikertzaile nekaezin bat bezala agertzen da. Historiografiaren iturrietara sarritan jotzen du eta bere intereseko diren beste artista batzuren lanak disekzionatzen ditu, haien poetikak maileguan hartu eta bere sorkuntza lanetan berrinterpretatzeko.\n“Gisa honetako lanei ekiterakoan, lehen lehenik egiten dudana era guztietako informazioa jasotzea da: norentzat den kartela, zeini zuzentzen zaion…. Era berean, kasu konkretu honetan, Hamabostaldiko kartelen historia ere aztertu dut, kartel ezberdinak gauzatu dituzten artistetan erreparatuz eta horietako bakoitzak bere artelana ebazteko enplegatutako teknika ikertuz. Eta behin informazio hori guztia barneratuta, osaigai guztiak bildu, lapikoan sartu etas su geldoan sukaldatu ostean, lehen proposamenak itxuratzen hasten dira”.\n“Hasierako proposamen guzti hauek lojikoak direnak izango lirateke, espero zirenak; baina nere alderdi lojikoa ideia hauei forma emateko lanean murgilduta eta entretenituta zegoen bitartean, nere B aldeak, eta alderdi hori da azken batean nere sorkuntza lanak erabakitzen dituena, beste proposamen batekin zebilen gira-biran eta huraxe izan da, azken batean, beste ideia guztiei gailendu zaiena. Lehen momentu batetan bigarren aukeratzat hartu nuen; errazegia iruditzen bait zitzaidan; kartelaren azken emaitzara iristeko modu azkarregia. Denbora pasa ahala, ordea, inkonszienteak igorritako idea hori indartuz eta gorpuztuz joan zen eta hasierako beste ideia eta proposamen guztiak urtu eta desegiten”.\nKartel honekin Manu Muniategiandikoetxea Hamabostaldiaren irudi ofiziala sortu duten artisten zerrenda luzean sartzen da non, besteak beste, izen hauek ageri diren: Eduardo Chillida, Vicente Ameztoy, José Luis Zumeta, Cristina Iglesias….\n“Musika Hamabostaldiaren enkargua ilusio handiarekin jaso nuen; benetako luxua da hain izen handiak biltzen dituen zerrendan egotea. Aitortzen dut Maider Lopez, Asier Mendizabal edo Jesus Mª Lazkano bezalako lagunek Hamabostaldirako kartela egin zutenean, pentsatu nuela nik ere akaso, egunen batean, jasoko nuela gonbitea eta orain amets hori egi bihurtu da. Ez dakit sortu dudan kartela ondo edo gaizki dagoen, jendeari gehiago ala gutxiago gustatuko zaion baina proposamen lasaia dela uste dut, erosoa kartelak jomuga duen publikoarentzat eta horrekin gelditzen naiz”.\nHauek dira azken urteotako sortzaileak:\n67 QM: Mikel Urmeneta, Kukuxumusu (2006)\n73 QM: Asier Mendizábal ( 2012)


Erika Elizarik 'Zendabalitz' eleberri korala plazaratu du | Kultura | Berria\nNoiz sortua: 2020-03-04 16:26:25\nErika Elizarik 'Zendabalitz' eleberri korala plazaratu du\n«Gehiegi pentsatzeari buruz» hitz egin nahi duen lan bat da, zazpi pertsonaiaren bidez sortua. Duela bi urte Igartza saria irabazi ostean ondu du lana.\nGaur goizean aurkeztu du 'Zendabalitz' eleberria Erika Elizarik, Donostian. Andoni Canellada / Foku Tamaina handiagoan ikusi\nHegaldi baten kronika: horixe kontatzea zuen buruan Erika Elizarik (Hernani, Gipuzkoa, 1988) Igartza literatur lehiaketara aurkeztu zenean, duela bi urte, CAF enpresak eta Beasaingo Udalak (Gipuzkoa) elkarrekin antolatzen duten literatur lehiaketaren XXI. aldira. Irabazi egin zuen sariketa nobela proiektu harekin, eta gaur goizean aurkeztu du emaitza: Zendabalitz. Eleberri koral baten forman sortu du kontakizuna, eta emaitzak «hegaldi gorabeheratsu baten kronika» izaten segitzen duela berretsi du: hori, ordea, aitzakia bat baino ez dela dio: «Zenak, denak eta litekeenak sortzen dizkiguten buruhausteei buruzko lan bat da». Eta hortik izenburua.\nElizarik haurrentzako istorioak idatzi izan ditu —batik bat Txirri, Mirri eta Txiribiton pertsonaien ingurukoak—, baina orain artean landu gabea zuen helduen literatura. Ikus-entzunezko Komunikazioko ikasketak egin zituen, eta urteak egin ditu telebistan lanean. Hala, azaldu du batez ere «bideogintzara» bideratu izan duela sormena. Istorio hau buruan bueltaka hasi zitzaionean, baina, iruditu zitzaion irudiz bainoago idatziz errazago kontatu ahalko lukeela, eta horrela pentsatu zuen lehiaketara aurkeztea.\nParistik Bilbora doan hegaldi bat da Zendabalitz-en datorrena. Charles de Gaulle aireportuan aireratu eta Loiun lur hartzen duena. Ehun bidaiari joango dira hegazkinean, baina zazpirengan jarri du fokua Elizarik. Haien bitartez kontatuko ditu hegaldian gertatuko diren ezustekoak, baina batez ere momentu horretan bidaiarien euren buruetan pasatuko dena kontatzen ahalegindu da. Hauek dira bidaiariak: Elene, segurtasunik ezak ezkutatzeko «moderno plantak» egiten duen neska gaztea; Gabriel, banketxe bateko zuzendari ohia, erretiro aurreratua hartu berri duen gizon ozpina; Paule, lan elkarrizketa batetik bueltan datorren eta haurdun dagoen gaztea; Xabier, ardura oso ondo kudeatzen ez duen pilotua; Enara, Parisera lan bidaia batera joan dela esan duen baina egiaz plazerez bidaiatzera joan den enpresaria; Malox, 60 urteren bueltako andrea, duela bi urte alargundu zena eta beheak jota segitzen duena; eta Sukaina, bere burua oso segurutzat duen gaztea. Sukainaren eta Eleneren arteko interakzioak indartsuak izango dira istorioan, baina, oro har, pertsonaia guztiak nolabait gurutzatzea izan du helburu Elizarik.\nIdazleak atalka egituratu du kontakizuna, pertsonaiak tartekatuta eta atal bakoitzean hegaldiaren ordua, hegazkinaren kokapena eta pertsonaiaren eserlekua ere zehaztuta. «Irakurleari jolas bat planteatzea ere izan da asmoa, eta zalantza asko sortu dizkit. Baina arriskatu nahi nuen. Modu kronologikoan, pertsonaia bakoitzak bere ataletan hegaldiaren pista bana ematen du; denaren berri daukagu bakoitzaren ikuspegiaren arabera».\nHegaldi berean joateaz aparte, bada pertsonaiak batzen dituen beste hari bat: «Buruari gehiegi eragiten diotela». Hori izan da, hain zuzen, Elizarik nobelarekin landu nahi izan duen gaia. «Ez nuen hobetsi nahi asko edo gutxi pentsatzea, besterik gabe nahi nuen hori azalarazi». Bere buruarekin etengabe eztabaidan dagoen pertsona bat dela aipatu du idazleak, eta «merezi du?», galdera helarazi izan dio irakurleari. Horri keinu egiten dion aipu bat jarri du liburuaren hasieran, Izaro kantariarena: «Sinistu nahi dut denok dugula errotuta kaosa, hura maitatzen ikastea ote da bizi honetan poza?». Elizari: «Nik gutxien pentsatuta egin ditudan gauzek eman didate askotan ilusio eta poz handiena. Ez diot hori denik bidea, baina batzuetan off egin beharko genuke».\nTonuari lotuta, «egin ezin den aitorpen horietako bat» egin du Elizarik: «Asteburuetako telebistako filmak asko gustatzen zaizkit. Nahiz eta jakin zer gertatuko den, oso ondo pasatzen dut, eta uste dut horren kutsu bat nabari daitekeela».\nDeialdi berri bat zabalik\nJoxe Begiristain CAF enpresako euskara arduraduna eta Aitor Aldasoro Beasaingo alkatea ere izan dira goizeko aurkezpenean. Pozik agertu dira sariketa «osasuntsu» ikustearekin, eta gogora ekarri dute Igartza lehiaketaren deialdi berri bat irekita dagoela eta ekainera bitartean jasoko direla lanak. Irati Goikoetxea izan zen iazko saritua; datorren urtean argitaratuko du emaitza.


Erdiek baino gehiago ez dute proba gainditu | Revista - Part 2\nHiri batetik bestera isunak aldatzen dira\nOinezkoentzako alderdian ibilgailua gaizki uztearren ezartzen diren isun edo multak (gutxieneko zigorrak, kasu batzuetan dezente handiagoak izan daitezke eta) eta garabiaren kostua gorabehera arras aldatzen dira hiri batetik bestera: astunena Coruñan ezartzen dute (96 euro); ondotik Malaga, Bartzelona eta Almeria datoz (90 euro inguru). Arinenak, berriz, Donostia, Valentzia (30 euro) eta Gasteizkoak dira (ia 46 euro).\nOinezkoentzako alderdietan ibilgailuan baimenik gabe zirkulatzeagatiko isunak Bartzelonako 150 euro limurtzaileetatik Coruñako 30 euroetaraino doaz, Iruñea eta Malagako 60 euroetan barrena. Biziak dira Donostia, Bilbo (100 euro), Murtzia (96 euro), Gasteiz, Oviedo eta Valentziakoak (90 euro ingurukoak) ere.\nMalaga eta Coruñan izan ezik, isunaren munta handiagoa da oinezkoentzako alderdietan arauz kontra zirkulatzeagatik bertan automobila uzteagatik baino. Iruñea eta Madrilen lege hauste biei aplikatzen zaien isuna berdina da (60 eta 84 euro, alegia).\nHorrelako zigor ekonomikoen ezarpenak disuasio-eragina izaten du baina bidezkoa denean gidaria zigortua izatea bezain eraginkorra da hori.\nOinezkoentzako alderdietako ekipamendua\n/imgs/20040501/img.tema-portada03.jpg Alderdi horiek agertu behar duten txukuntasun, garbitasun eta mantentze egoera funtsezkoak dira. Zorionez, azterturiko kaleen %10ek bakarrik zuten zorua zikin (txakur gorotzak, zakarra, paperak, hondakinak). Era berean, bisitatu diren kaleen %16tan bakarrik zeuden zoruak hondaturik: baldosa puskatu edo askeak, putzuak eratzeko zuloak edo oinezkoen erorikoa eragiteko irregulartasunak.\nOinezkoentzako lau kaletatik hirutan bakarrik zeuden paperontziak erabiltzeko egokieran baina kale horien %40tan bakarrik zeuden behar adinakoak. Segurtasun eta erosotasunaren ikuspegitik, argiteria ere garrantzi handiko kontua da: azterturiko kaleen ia %95ek behar bezalako argitasuna dute, kaleak gauez bisitatzean egiaztatu zen moduz. Hori ez ezik, lau kaletatik hiruk berariazko argiteri elementuak dituzte, gehien-gehienak estilo klasikokoak (hirigune zaharretan) edo, hiriko gainerako altzarien arabera, diseinu modernokoak. Eskertzekoa da, era berean, oinezkoentzako alderdietan arbolak aurkitzea baina horrelako kaleen erdi baino gehiagok ez dute horrelakorik, antzinako hiriguneetako kale gehientsuenak estuegi direlako. Kontu bi egiaztatu zituzten teknikariek: kale horietako ia arbola gehienak kontserbazio egoera egokian daudela baina, beste aldetik, erdiek baino ez dutela behe aldean sarexka, behaztopei saihesteko eta landare-tokia hobeki babesteko. Beste datu on bat: arbolez hornituriko kaleen %90etan arbola kopuruari egoki iritzi zioten.\nOinez ibili ondoren atseden hartzea komeni izaten da eta aulkiak dira horretarako primerako baliabideak. Okerrena, bisitatu diren oinezkoentzako kaleen %56k ez dutela bat ere aulkirik; horrelakoak dituztenetan, zortzitatik bakar batek aulkiak zikin edo hondatuak agertzen zituen. Dena den, aulkiak aski ziren kale guztietan. Gainerako hiri altzarien kasuan bezala (paperontzi eta farolen kasuan izan ezik, ezinbestekoak baitira hauek nonahi), oinezkoentzako alderdiren batean aulkirik ez izatea bidezkoa da, elementu horiek oinezkoen martxa eragotz ez dezaten moduan kokatzeko beharrezkoa den tokirik ez baitago.\nInoren iritziz, akaso, landarez dotoretutako lorontziak alferrikako luxuak dira hirietan baina, beste norbaiten ustez, hirigunea naturaz, alaitasunez eta edertasunez janzten dute. Txosten hau egitean, lore eta landareen aldetik, oinezkoentzako alderdien egoera aztertu eta, egiaztatu zenez, bisitatu ziren lau katetatik bitan ez zegoen lorontzirik eta, horrelakorik zegoen hiru tokitako batean elementuak ez zeuden kontserbazio egoera egokian.\nIbiltzeak nekea ez ezik, egarria ere sortarazten dio oinezkoari baina, halaz ere, azterturiko oinezkoentzako kaleen %23tan bakarrik daude ur edangarriko iturriak baina horrelakoak zirenetan ere, hamahirutatik bat ez zebilen. Dezente panorama okerragoa du premia fisiologikoak ase nahi dituen hiritarrak: azterturiko 57 oinezkoentzako kale horietako bakar batean dago komun publiko bat. Lastima, hark ere ez baitzuen funtzionatzen.\nAmaitzeko, oinezkoentzako alderdietako atal kultural eta estetikoan, aztertutako kaleen %20tan bakarrik zegoen arte lan bat gutxienez; dena den, guztiak ederki kontserbatuak zeuden.\nSeinalez- tapena eta iristeko erraztasuna\nOinezkoentzako sei kaletatik batean ikusi ahal izan zenez, ez zegoen ibilgailuen sarrera eta zirkulazioa debekatzeko seinalerik. Kale horien %35ek bakarrik dute oinezkoentzako alderdia dela adierazteko berariazko seinaleak (hondo urdinaren gainean giza irudiak). Sei seinale horietatik bat hondatuta zegoen edo ez zuen balio bere zeregina betetzeko, ibilgailutik ez baitzen ikusten.\nEz da harrotzeko modukoa egiaztatzea aztertutako oinezkoentzako kaleen %18k bakarrik dituztela inguruetako toki interesgarrietako (monumentuak, museoak, eraikin publikoak, etc.) edo hiriko alderdi horretako planoa agertzeko panelak. Tristeagoa, oraindik, oinezkoentzako kaleen erdietan oinezkoen ohiko martxa eragozten duten edo, kasuren batean segurantzia arriskutan jartzen duten elementuak aurkitzea (obretako aldamioak, trabes utzitako automobil edo motorrak, komertzioetako publizitate kartelak, obretako edukiontziak, ostalaritza establezimenduetako terraza zabalegiak, etab.).\nBerariazko alderdi horietan teknikariek aztertu zuten eskailerarik ba ote zegoen (bazen eskailerarik, hamarretik batean) eta gurpildun aulkian dabiltzan erabiltzaile ezinduentzat egokituriko sarbideak ba ote zeuden ere. Izan ere, eskailerak ikusi ziren zonen %4tan egoera txarrean zeuden (zuloak, baldosa hautsiak, eskailera-maila okertuak…), ez zuten esku-baranda edo arrapala alternatiboa. Segurtasunaz ari garela, erabiltzaileen osotasun fisikoa arriskutan jar zezaketen elementuak hauteman ziren (zamalanetako ordutegiz kanpo azkarregi zebiltzan ibilgailuak, baldosa hautsi edo askatuak, zoru labaingarriegiak, zoruan zulo, ur putzu eta irregulartasun latzak, etc.), bisitaturiko hiru kaletik batean.\nJoan aurreko orrira: « Erdiek baino gehiago ez dute proba gainditu\nJoan hurrengo orrialdera Zamalanak egiteko ordutegia »


Jesus Mari Zabala lekeitiarra aske geratu zen Portboun - GARA\nJesus Mari Zabala lekeitiarra aske geratu zen Portboun\n20 egun Estatu espainolera ez entregatzeko gose greban igaro ondoren, Jose Mari Zabala aske gelditu zen atzo Kataluniako mugan. Bertan senide, lagunak eta Lekeitioko bizilagunak zain zituela. Lekeitiarrak kasik zazpi urte igaro ditu Estatu frantzeseko kartzeletan. Bestalde, Aner Gomez erretentzio zentru batetan mantentzen dute.\nEspainiako Poliziak Portboun atxilotzeko arriskua bazegoen ere, Jesus Mari Zabala, zigorra beteta, libre geratu zen atzo. Lekeitiarra, 08.00tan atera zuten Saint Martin de Re-ko kartzelatik Espainiako Kataluniako mugarako bidean, bertan senideak, lagunak eta Lekeitioko herritar ugari zain zituelarik, Euskal Herrirako bidea hartzeko asmoz. Lehen Bidai hori anbulantziaz egin behar izan zuen. Izan ere, Zabala, otsailaren 16tik gose greba bat egiten ari zen. Protesta honen arrazoiak, Askatasunak argitu zuenez, «Euskal Herian libre bizitzeko eskubidearen alde eta entrega horren kontra; torturatzeko arriskua, salbuespeneko tribunal, lege eta Poliziaren eskuetan uztearen kontra». Jesus Mari Zabala, 2000. urteko irailaren 16an Baionan atxilotu zuen frantziako Poliziak. Geroztik, La Sante, Nanterre, Ensiheim, Fresnes eta Santin Martin de Re-ko kartzeletan igaro ditu azken urteak.\nGomez erretentzio zentruan\nAner Gomez preso bilbotarra estatu fratseseko epaile baten erabakiaren esperoan dago. Altamirako Etxerat-ek GARAri adierazi zionez, Estatu frantzesak bere kontra ezarritako euroagiandua aplikatzeari uko egin zion atzo. Gauzak horrela, gazte bilbotarra, Fresnesko kartzelatik atera zuten. Hala ere, erretentzio batetan sartu zuten, epaileak Estatu frantzesean utzi ala Estatu espainola bidali egingo duten erabakitzen duten bitartean.\nBilboko euskal presoak iragan otsailaren 15an irten behar zuen espetxetik bere zigorra beteta, baina irteera hori atzeratu egin zen atzo arte, euroagindua aplikatuko ote zioten edo ez jakin zuen arte. Euroaginduaren inguruko epaiketa, printzipioz otsailaren 21ean burutu behar zuten, baina astebetez atzeratu zen. Atzo, azkenik, salbuespeneko neurri horren aplikazioa ez zuela izango jakin zuen Aner Gomezek. Altamira auzoko bizilaguna, 2004ko azaroaren 5ean atxilotu zuen Estatu frantseseko Poliziak Parisko tren geltokian atxilotu zuten.\nZabala eta Gomezen kasuetaz aparte, Mikel Negrete, Frantziako Paueko kartzelan duten euskal preso politikoa gose greban dago otsailaren 1etik. Baraualdi eta protesta honen funtsa, Askatasunak adierazi zuenez, Negreteri ezarri dizkioten «bizi-baldintza gogorrak salatzea eta bere eskubideak errespetatu ditzaten exijitzea».\nEgoera hauek ikusita, Askatasunak bere balorazio propioa jakinarazi nahi izan zuen atzo. Erakunde antierrepresiboaren aburuz, kasu horiek eta orohar euskal preso politikoen kolektibo osoarekin gertatzen ari direnak, «eskubide oinarrizkoenak kolpatzen dituzten jarduera hauek salatu nahi ditu; nork bere herrian libre bizitzeko duen eskubide oinarrizkoa ezabatzen baitute etengabe jarduera hauen bidez». Gainera, Askatasunarentzat, halako gertaerak «euskaldunontzat Frantziak eta Espainiak eraiki dituzten salbuespenezko neurriak dira horiek, demokrazia-gabezia hori gainditzeko Euskal Herriak duen premia beste behin agerian uzten digutenak.\nErrekurtsoa eta mobilizazioak\n«Jarrai-Haika-Segi» kasuaren sententziaren ondorioz kartzelatutako 22 gazteek, Auzitegi Gorenak haien kontra plazaratutako sententziaren kontrako helegitea auzkeztu zuten atzo Estatu espainolekoko Auzitegi Konstituzionalean. Gogoratu beharra dago, 22 gazte hauek Estatu espainoleko hainbat espetxetan sakabanatuta daudela.\nBestalde, Euskal Herriko zenbait txokotan euskal presoen eskubideen alde mobilizazioak izan ziren atzo. Gauzak horrela, Bizkaian, Berangon 24 lagunek kontzentrazio bat egin zuten. Nafarroan berriz, Iruñean, Alde Zaharrean 53 lagun bildu ziren, Donibane eta Txantreako enkarteladetan, 14 eta 30 hurrenez hurren. Herrialde barruan, Burlatan 25 pertsona elkarretaratu ziren.\nKataluniako mugan, Portboun, Jesus Mari Zabala zihoan anbulantziari itxaroten, presoaren senideak, lagunak eta Lekeitiotik espresuki joandako hainbat herritar bildu ziren.\n«Jarrai-Haika-Segi» auziaren ondorioz kartzelatutako 22 gazteek errekurtsoa aurkeztu zuten atzo Auzitegi Konstituzionalean.


Euskarako literatura: gerra-aurreko-ondorengoko poesia. | Lengua y literatura | Xuletas, chuletas para exámenes, apuntes y trabajos\nEuskarako literatura: gerra-aurreko-ondorengoko poesia.\nEscrito el 5 de Abril de 2018 en vasco con un tamaño de 4,25 KB\nGerra aurreko poesia:\nHemeretzigarren mendetik datorren poesia motak ez du aldaketa sakonik jasango gizaldi berriaren lehenengo urteetan.Lore Jokoetan nagusitu zen bertsokerak, oro har, eragin handia izaten jarraituko du Euskal Herri bietako idazleen artean.\nOlerkarien belaunaldia:1931n Espainiako eraketa monarkikoa kendu eta II.Errepublika ezarri zutenean , berrikuntza grina hori areagotu egin zen.Jose Ariztimuño “Aitzolek” eratu zituen ekintzen artetik Olerki Egunak nabarmenduko genituzke, hauen bitartez, une hartan mamitzen den poeta taldeari olerkarien belaunaldia deitu ohi zaio. Mugimendu honen barruan poesia minoritarioa, hautatua, zail samarra landuko dute hasiera batean. Laster konturatuko dira, ordea, ez dela egokiena helburutzat daukaten herrigintzarako. Horregatik, 1935-36 inguruan eredu errazago eta herritarragoen bila saiatuko dira, nahiz eta zenbaitek lehengoari eutsi. Edonola ere, ez dugu pentsatu behar olerkariek talde guztiz homogeneoa osatzen zutenik: berrikuntzarako nahi eta kemen horretan bat etorri arren, pentsakeraz zein idazkeraz alde nabariak zituzten batzuetan.\nJose Maria Agirre “Lizardi”k (1896-1933), Zarautzen jaio arren, Tolosan igaro zituen bizitzako urterik gehienak. Legegizona genuen eta Tolosako lantegi bateko gerente heriotzara arte. Gaztaroan erdi galdua zeukan euskara taxus eta sakon berreskuratu zuen. Gorago adierazi denez, bere garaiko talde euskaltzaleetako langilerik saiatuenetakoa izan zen; propaganda eta antolamendurako aparteko dohainak erakutsi zituen. Hainbat aldizkarik eta egunkarik eduki zuten lankidetzat, euskaraz nahiz erdaraz. Gairik kutuneneak euskara eta euskal kulturaren ingurukoak zituen. Hizlari gisa ere merezitako ospea bereganatu zuen. Fruitu ugari ematen ziharduela, hogeita hamazazpi urte bete gabe hil zen. Luma dotorea zeukan lizardik prosaz, hil ondoko Itz-lauz (1934) antologian edota orainago kaleratutako kazetari-lanak (1986) bilduman froga daitekeenez. Antzerkian ere egin zituen saioak. Haatik, poesian lortu zituen emaitzarik onenak eta kritiko gehienen iritzian bere sasoiko olerkari gailen bilakatu zitzaigun. Bizi zela, Bootz-begietan (1932) poema liburua soilik imprimatu zuen. Hil eta hurrengo urtean han hemenka zeuzkan puskekin Umezurtz olerkiak (1934) publikatu zioten “Euskaltzaleak” elkartekoek. Lizardiren ahapaldiak maiz hartu dituzte euskal kantariek abestien testu moduan. Natura du idazgai, bere kolore, argi-itzal eta soinuekin. Begietatik zehar bihotzerainoko zirrara sortzen dio hainbeste bider ikusi eta sentitutako paisaiak. Beste poema batzuetan, berriz, egoera afektiboak bereganatzen dute erabateko protagonismoa: maitasunak, adiskidetasunak, heriotzak eragindako poemak ditugu. Olerjaria baikor eta itxaropentsu agertzen zaigu aldika, triste eta kezkati beste batzuetan. Herria eta hizkuntza ere askotan aipatzen ditu, eta, horrenbestez, bizitzea egokitu zitzaion une historikoaren lekukotasuna eskaintzen digu.\nGERRA AURREKO POESIA euskal literatura froga Euskarako poemak Euskal olerkiak heriotzean Xabier lizardi olerkiak Surrealismoa poesia Errepublika euskal literaturan xabier lizardi


UEUren Udako Ikastaroek Eibarren jarraituko dute astelehenetik\nActualizado 07/07/2017 15:09\nUdako Euskal Unibertsitatearen (UEU) 45. Udako Ikastaroek Eibarren jarraituko dute datorren astelehenetik, aste honetan zehar Baionan izan ondoren. Ikastaro guztiak Markeskoa jauregian izango dira, UEUk jakinarazi duenez.\nHorrela, astelehenean, uztailaren 10ean, "Hezkuntza formalean elikadura subiranotasuna lantzeko erremintak" ikastaroa izango da. Astelehean eta asteartean, aldiz, "Arrakala. Sorkuntza garaikidearen bitartekaritza, hedapena eta eginkizunak", "Dokumental interaktibo bat sortzeko tailerra, Klynt programa erabiliz", "Ikus komunikazio eraginkor baterako gakoak" eta "Erlezaintza ikastaroa: egungo egoera eta etorkizuneko erronkak" ikastaroak egingo dira.\nHalaber asteartean, uztailaren 11an, "Elkarlanean Indarra: parte hartzea, inklusioa eta parekidetasuna sare lanean" eta "Komunikabideak eta herria: Telebista publikoa irudikatzen" ikastaroen txanda izango da, eta asteazkenean, uztailaren 12an, "Bandera Gorriak eta Froga Neuromuskulueskeletikoak Lehen Arretan" ikastaroarena.\nBukatzeko, asteazkenean eta ostegunean, "Unitate didaktiko digitalen diseinua" eta "Ansible: sistemak eta eguneroko lanak automatizatzen" ikastaroak eskainiko dira.


» 2008 » Uztaila » 20 Zumaiako Arraun Elkartea\nArchive for Uztaila 20th, 2008\tTelmo Deun zortzigarren Plentzian\nPublished 2008(e)ko Uztailak 20\tAlbisteak\nLeave a Comment\tTelmo Deun zortzigarren izan da gaur, Plentziako Ikurrina estropadan. Bere txandan hirugarren bukatu du, eta sailkapen nagusian postu bat galdu; orain, zazpigarren da, Pedreñak aurrea hartu baitio.\nSailkapenak ‘sailkapenak’ atalean daude.\nHauxe da Luxiaren balorazioa: “Arraunean ondo egin dugu, aurreneko kalea txarrena zela ikusita. Batez ere, etortzeko zen eskasa. Orio ere ikusi dugu ezinean ibili dela kale horretatik. Egin dugun arraunketa onerako, emaitza hobea merezi genuen, baina halaxe atera da. Hurrengoan, agian, alderantziz gertatuko da”.


Sauna bainua hartzeak txandaka “berotzea” eta “hoztea” esan nahi du, bi aldiz gutxienez. Horrelako kontuetan hasi berri denak ez luke behin baino gehiago errepikatu behar bero-hotz zikloa; esperientziarik gehien dutenak bi edo hiru aldiz ere sar daitezke saunara.\nFuntsezkoa da azken “bisitaren” ondoren ondo hoztea, jantzi ondoren ez izerditzeko eta hotzeria ez harrapatzeko. 30 minutuz etzanda atseden hartzeak ere saihestuko du hoztea.\nKabina barruan ez egin gimnastikako ariketarik eta ez jardun ingurukoekin berriketan, arnasa eta zirkulazioa “kargatu” egiten baitira.\nEz egin sekula 15 minutu baino gehiago sauna barruan, ez eta hiru “bisita” baino gehiago ere.


sailburutza / sailkaera\nsailka adlag sailen arabera, sailetan.\nSailka eta goraka, beheko arroetatik malkarrotan gora xurituz, loratuz joan ohi da udaberri parean elorria. Pello Zabala «Naturaren mintzoa» - 196. orr.\nHan daude oro sailka eta bereiz gorderik, bakoitza bere atetik sartuta: argi, margo eta gorputz itxurak begien bidez; soinu mota oro belarriz; usain oro sudur zuloz; dastagarri oro ahoz. Imanol Unzurrunzaga «Hainbat idazlan» - San Agustin - 244. orr.\nDena sailka banatua zeukan kaxoi eta armairuetan: galtzerdi grisak hemen, horiak hor; gorbatak txartelekin, jakak eta trajeak katalogaturik, nahaste nabarmenik ez egiteko. Xabier Olarra «Antropologo bat Marten» - Oliver Sacks - 29. orr.\nHuna beraz emaitzak sailka:[...]. Herria 2004-09-02\nBizidunak hiru taldetan sailka daitezke; ekoizleak, kontsumitzaileak eta deskonposatzaileak. Berria - Gaiak 2006-04-16\nJendea sailka biltzen zitzaion, eta elkarri txanda hartu behar izaten zioten. Patziku Perurena «Harrizko pareta erdiurratuak» - 47. orr.\nSailka dago antolatuta unibertsitatea, bai gurea bai inguruko gehienak. Joxerra Garzia «Kurrin-kurrun vitae» - 153. orr.\nSo egin dio euskararen erakaskuntzaren errealitateari bai sailka (lehen maila, bigarrena) bai guneka xeheki aztertuz. Herria 2005-07-21\nBerriako erredakzioaren funtzionamendu orokorraren berri asteartean jasoko dute, eta ostegunean eta ostiralean sailka ezagutuko dute eguneroko lana, bertatik bertara. Berria - Euskal Herria 2004-02-15


Santibate edo Martin beltza gogoan — dantzan.eus\nHemen zaude: Hasiera › Albisteak › Santibate edo Martin beltza gogoan\nXaharren, ez, ez hain xaharren baitan ere hitz indartsuak egoten dira. Gure adituak kontsulta ditzagun: Duny Petreren bertsuek, dudarik ez, Santibate kabalkadari erraiten diote. Anjel Aintzibururekin bolant solas ari ginelarik behin erran zuen horren errateko egiazko izena “karatotxak” zela. “Bolantari?” ba “Horri”. Luzaidek muga badauka Bankarekin. Eta han karatotxa erraten zaio maskari, gazteak eske dabiltzalarik etxez etxe begitartea kukuturik. Hau “maskarada” zen Amikuzen eta Santibate Oztibarre Garazin. Kantuarengatik? Santibatek andere Arten bezala gerore Santibatek igortzen gaitu xingarketa gu ere. Eske hau kopla aire ezberdinekin egiten da Euskal Herri guzian aste bertsuan, izan Ganderailu San Bladi edo Santa Ageda bezpera. Kopla zaharra neurri gisa berdin hedatua da. Santimamiñetik Berreteretxen kantorian bezala.\nSantibate hitzak eta doazkion bertsoek indar izugarria dute memorietan Garazin, berriki arte eskea ez baitzen joko edo antzezpen baina egiazki egina, urtatsez pasatzen ziren buhameak guneka eta berantago gazteak hauen eskarniatuz.\nBuhamea zer den azaltzeko orriak eta orriak behar litezke. Baina garbi utz dezagun euskaldunak zirela hauek zu eta ni bezala edo gehiago. Negua udaberriari oposatzen den bezala, edo gaua egunari, derragun Buhame hau laborariaren ifrentzu/binperra dela.\nEmaten du honek gure ihauteriak bi denbora azkarrak dituela Santibate eta Libertimendua. Gau eta eguna Ganderailu negu mina da edo zedarria Jondoni Martirineren (San martin) kidea, Eguberri eta Jondoni Johane lagun diren bezala. Ihauteria eta negua sinonimo ote dira? Olentzero ja, guretzat zirtzil bat baizik ez da, udan ikatz egiten ari mendian, neguak beherera ekartzen du. Ez da zerbaiten eskaintzera heldu, ematen du gehiago eske dabilela ase baten truk..\nArtzain soilak ere abendu arte bortuan zeuden, egin ahala luzaz hots. Urtatsez hasten du buhameak bere lurraldearen itzulia edo kontrola, bere eremuko etxe guziak bisitatuz, orain nehork gehiago ezagutzen ez dituen xenderetarik.. Ez zait arras argi gure urtea eguberriz edo urtatsez hasten den. Orain ere Garazin Santibate hitza aipatzearekin berehala jalgitzen dira istorioak delako Manez beltza, Beñat beltza edo Martin beltza pasatzen zirela etxez etxe. Azken honek, hain baitira usu eta ederrak haren ditxo eta zirtoak, dudarik ez da pastoral edo ez... asto laster bat merezi lukeela bere lurretan. “Beltza zen? edo beltzarana?” “Ba nahi baduk baina ez, ez duk hori. Hola erraten zitzakon buhamea zelakotz” Abenduaren izen zaharra ilbeltza zen. Buhamea neguaren errege da. Edo negua bera. Oletako eta oihanetako langile, ikazkin edo beste, bideetako ibiltari, neguak berriz ekartzen du etxeetatik kanpoko jende hori berriz karriketara. Basa, edale, jokari kanpoko berria ekartzen dute. Ez dute deus galtzeko ez ohore edo kargurik defenditzeko, ez dira bozetan aurkezten, hitza librea eta behin behinekoan bizi dute. Bidetako umeak anitz herri eta karrika iraganik.\nHauek dira anekdota eta sukaldeetan kontatzen diren ateraldien sortzaile. Hitza beren ontasuna dute. Gure komedia del’arteren pertsonaiak dira. Luzaiden agertzen diren bi zirtzil pollit horiek lekuko. Atso eta Tupin. Elkarri estekatuak eta mundu guziaren kontra borrokan. Angel Aintzibururen arabera: zakur meheak kukuso guziak biltzen dituen bezala, elgarri estekatuak dira munduko zorigaitz guzien kontra egiteko bezala. Gu bezala?\nNeguak Santa Ageda biluzten duelarik, ikazkin eta oletako txingar gorietan ibilarazten, denak ezartzen ditu eskasian. Buhamea gose da eta bere pentokatik etxaldeen aitzineko samatsetan ikusi goizeko suak urde hiltzea salatzen duelarik hurbiltzen da gerrena bizkarrean. Aro horretan denak dudan. Laborariek ogia ereina dute , eta ikaran negua gogorregi bada ea altxatuko ote den. Buhamea biziak zaildua da. Huntz hosto eta mihura bizkarkoi horiek bezala beti biziko da. Hauek dute frogatzen biziak dirauela, izerleka zuhaitzetan dabilela. Buhameen zirtoa, irri hori hertsaduren aitzineko baikortasuna da. Usaiako zirt zarteko hitz gudukaño baten ondotik badoa Martin heinka beste etxalde batera. Zotalegunek urteko hamabi ileen aroa ematen zuten bezala buhame baten bertsuak zori on edo txarra ekar zezakeen. Oroitzen dira gure amak nola amamak zingar puska lehiatuz prestatzen zuen ez zedin hel eskelaria azken kopla “zikin” horietara.\nEtxean eder aihotza Etxek’andere hortz motza Su burdinez hauts bazinitza sudur eta kokotza. Ez eta ere ez zezan kantonamendu guzira fama heda, gure etxen “ez dela xingarrik” “saguak gaztegian umeak hazten” dituela. Santibatek hitzen indarrean sinesten du. Ilbeltza hitzaren denbora da. Baina Ganderailu joan eta hasten dira egunak luzatzen. Hesietan basandereak urritzen inguruan altxatzen eta hostoa jalgitzen, udaberria jinen da.\nEguzkia gorago eta horra bolanten aroa. Libertimendua zaldun ihautez egiten delarik zirtzilen ordeñuaren tenorea jina da. Hartza atzartu da. Buhamea Santibate den bezala bolanta udaberria da. Hau mutua da ordea, hitz-untzier zuhurtziaz ihardesten, metodoa eta lana ditu defenditzen. Bere moldean ekiaren baitako betiko sineste baten txamana da. Xuri gogorrez, buruko panpa goren mirailak eguzki hitsaren lehen printzak hartzen, emazteen eskuek xingola finez apaindurik, familiako urreria papoan, lana eta ezkontzen emaitza. Etxeak, egonkortasuna ordezkatzen dituzte, eramana eta laneko tema. Txabolen eta borden kontra. Apezpiku gerrikoa, apez estola eta pabillunketarien esku larruak janzten ditu bere erretmakilaren hartzeko. Bolant txarrari egin zezakeen laidorik handiena zirtzila erratea da. Buhame.\nBertsolariek lehia horretan leku berezia dute. Arbitro posturan dira. Eskatzen zaie zirtzilaren ausartzia, ozartasuna, eta izpiritua, zirtoa hots, baina adierazten dute hitz izartuz, neurriak errana leuntzen du eta onargarria egiten. Azken hitza atxikitzen dute. Anjel Aintziburuk dio xamarra jantzi behar dutela, hau jujearen arropa delako sinboloz, eztitzen edo indartzen dute zirtzil baten errana, araberan. Garaztarrek, azken urte hauetan biziki dantza zale egoten badira, beti buhameak ahantzi dituzte. Bizi moldeen aldatzeengatik dudarik ez da.\nBuhameek nahiago zuten joan den gerlatik landa bolantez agertu eta elizaren erasoen parrean, beren irri kiskilarekin dantzaren gustua atxiki digute ere. Baina erreferentziak galduz joan dira Buhameen aroa? Zer ari zirezte zaharkeria horien berpizten? erranen dua jendeak? Ez preseski. Ezker eskuin hasten delarik honi buruz galde egiten ez da deus honelakorik entzuten. Emozio handia baizik. Eta galderak. Eta nonbait arrazoi ote zuena Martin beltzak? Bi filosofia dira parez par atzematen. Antolaketa, lana eta ereitearena hemen. Naturari errespetua eta ikastea hor. “Denean bun bun ez denean tun tun. Zerbait eginen diagu gero ere. Honenbeste irabaz et doblea gasta.”\nBuhameak natura ez du bortxatzen, irakurtzen du eta baliatzen. Halabeharraren mirakuluan sinesten du. Lekukotzat bidez bide ibiltzeko eskutan ekartzen zituzten makilak, aihen-xuriak edo basandereak itzulian eskultatuak, menturaren emaitza. Bera jiten denaren gainean kondatzen, onddo eta errekatako arrainak. Izadia hauen liburua da.\nLaboraria naturaren kontra borrokatzen da. Laborari alferrak uzten ditu pentzeak larretzera, naturak berriz eskua sartzen hartua izan zaionari. Teknika berriztatzeek, makinek sinetsarazi digute borroka hura fini dela, behin betiko irabazte batean errekak baztertzen ahal zirela, eritasunak kasatzen, belar zikinak pozoindatzen. Deusezendako ez ziren on eta. Zaharrek beti errepikatua “dena duena sortzekoa da” ez zuen haien filosofiak elite batean sinesten. Ortutsik dabilena, itsusia eta beltz den batek baduke ere zerbait, bere talentu parte gordea, eta prestatzen zitzaion buhameari ageri ez zitzaion boterea. Buhameak saski egile edo bertze zirelarik, ofizioz ibiltariak ziren. Erreka hegietako sahats zumeak pikatzen zituzten urtero eta bisita egiten urtaro beretan. Laborantzaren osagarri ziren ofizioak. Saski, jats, eta gapar-hesietako haitzak saltzen.\nTrufatzen gara horietaz libertimendu maskaradetan? Leku onean! Doinu arrazista daukate? Jendartea hola zen.. “Bizitzeko dena ere on” eta ogibide guziek bere argi itzalak zituzten. Orain bezala. Baina orain ez bezala hitza ematen zitzaien. “Martin beltzak et’xi eskua luzatzen, ematen zazkonak hartzen ‘txi” zion berak omen. Gizarte hark besteen beharra zuen. “Ez dakigu noren beharra ukanen dugun.” Ez gara gure libertimendu hauekin rekonstrukzio edo revival baten egiten ari. Ez ditugu usaia zaharrak berpiztu nahi. Filosofia baten bila gabiltza. Ohartzen ari garela lehertze horri bere eza botatzen duela naturak, honela ez dugula irauten ahalko, gero eta estratifikatuago den mundu batera goazelarik, gazteak gazteekin eta aberatsak aberats gustuekin. Gelditzen gara bakarrik. Bidean. Gure buruari ozen zertan garen aldarrikatzeko. Botereari toka aritzeko. Hea uste dugunez bestearen beharrik badugula edo lehen auzoari ere kaka hire erraten ahal diogunez betiko. Boterea badut entzun behatu behar ote duta enetzat arriskua ez dena? Hots lassere-agerre-luztododinek proposatzen diguten sistema dugunez nahi. Ihauteria Martin beltzaren leziona zaigu. Gerrena xingolatua bizkarrean, oraingo burutazio eta ikusmolde porroskatu horren biltzaile gabiltza, etxea eta txabolaren arteko lotura urtez urte eta urratsez urrats eginez.\n[Oharra: 2007 urtean argitaratua izen zen testu hau, eta ondorioz, behean dauden Santibate, Kabalkada zein libertimendu datak ez dira oraingoak, aspaldikoak baizik. Egutegi eguneratua agendan duzu]\nOtsailaren 18an, goizeko 9.30tan haste kabalkada Donibane Garaziko karriketan. 11.30tan Libertimendua Trinketaren aitzinean. Garaztarrak taldea, Lizeoko zirtzilak, eta Erremundegi, Mateo eta Hiriart bertsolariekin.


Bloga: Aitzol Naberan\nDjangoCon Europa 2013: Laburpena\nBukatu da dagoeneko DjangoCon Eu 2013. Joan gara blogean kontatzen bertan ikusitakoak, baina laburpen bat egiteko garaia da.\nEuskal Herrian aplikatzeko moduko pista onak Django konferentzian\nAtzo nire lankide Jatsu Argaratek egindako kronikaren ondoren, Djangocon honetatik hiru ohar, laburrago, bigarren eguneko laburpen gisa. Gauza gehiago ere izan ziren, baina hiru kontu hauetan gure lanean bereziki interesgarriak izan daitezkeen pistak antzeman ditugu.\nDjango framework-a euskaraz\nWebguneak garatzeko framework bat da Django, Python-en oinarritua eta software librekoa, eta Modelo Vista Controlador-en paradigma betetzen du, neurri batean, DRY filosofiaren pean (don't repeat yourself).\nZerbitzarien kudeaketaz hitzaldia Uni Encounterren\nUni Eibar - Ermuak urtero antolatzen dituen hitzaldi teknologikoetan egon nintzen atzo arratsaldean. Aurtengo hitzaldietako gai nagusia mugikorrak badira ere datuen tratamenduaz edota beste gai interesgarri batzuetaz ere gehiago ezagutzeko aukera daukagu.\nGaur hil da Steve Jobs. Zazpi urtean minbiziaren aurka borrokan aritu ondoren, ezin izan dio gehiago eutsi. Goian Bego.\nAtzo aurkeztu zuten Djangoren bertsio berria. Aspalditik egiteke zeuden hobekuntza, errore konponketa eta eskariak burutzeko aprobetxatu dute bertsio berri hau.\nJaso berri dut Android aplikazioak sortzeko Google-k sortu duen tresna berria erabiltzeko gonbidapena. Denbora tarte bat eskaini diot tresna berri honi eta jarraian azalduko ditut nire lehen sentzazioak\nGNU Screen, ahaltsu bezain ezezaguna\nGaur egungo Linux banaketa gehienetan instalatuta egon arren oso jende gutxik erabiltzen du tresna hau.\nHurrengo 2 elementuak


Igeldo herria, Batzar Nagusiak eta erabakitzeko eskubidea\n| 2009-11-25 : 07:11\nDatorren igandean, 15 urte beteko dira Igeldok erreferendumean herria izatea onartu zuela, eta festa herrikoia ospatuko da herrian. Donostiak ez du entzun nahi, baina Arartekoaren erresoluzio batzuk izan dira azken aldi honetan, eta orain, hurrengo hilabeteetan, Gipuzkoako Batzar Nagusiek erabaki beharko dute gaiaz.\nUdal ez izatearen ondorioak: adibide bat\nHerriko eskola berriak hiru urte bete ditu. Hiru urte hauetan, "Mendizorrotz" Gurasoen Elkartetik eta Igeldoko Herri Kontseilutik, eskolako irteeraren inguruan autoen abiada murritzeko neurriak jar ditzaten behin eta berriz eskatzen ibili ondoren, Donostiako udalaren partetik... kasurik ez! Hiru urte gure seme-alaben segurtasunari erreparatzeko eta, kasurik ez!\nHonako hau, adibide sinple bat besterik ez da Igeldoko herrian bizi den egoera agertzeko. Eta baten batek galde dezake: hori gertatuko al litzateke Altzon? Berrobin? Zerainen? Asteasun? Erantzuna denok dakigu, ez noski! Eta orduan, zer dela eta Berrobin, Altzon, Zerainen edota Asteasun bai eta Igeldon ez? Aaaaa, herri horiek beren biztanletaz arduratzen diren udalak dituztelako, eta igeldotarrak berriz, "goiko auzoko ahaztuak" besterik ez direlako. Igeldok herria izan nahi du!\nDatorren igandean, 15 urte beteko dira Igeldok erreferendumean herria izatea onartu zuela. Indarrean zegoen foru arauaren baldintza guztiak betetzen zirenez, Igeldoko biztanleak, herria izateko erabakia laster iritsiko zelakoan zeuden, baina, Donostiako udalak egindako errekurtsoek, erabakia luzatu besterik ez dute egin. Azkenean, justiziak igeldotarrei eman zien arrazoia eta, herria izateko foru arau zaharra aplikatzeko agindu zuen: Igeldo herriak puntu guztietan betetzen zituen foru araua, hain zuzen!\nEta orain Gipuzkoako Batzar Nagusiek erabaki behar dute gaia. Arartekoak argitaratutako erresoluzioan agertzen denez, hurrengo hilabetetan erabaki beharko dute.\nEta hona hemen galdera\nnola ulertu herrien erabakitzeko eskubideen alde dauden alderdi politiko batzuk, Igeldo herriaren erabakitzeko eskubidearen kontra agertzea, are gehiago, orduan indarrean zegoen foru arauak eskatzen zituen puntu guztiak betetzen direnean?\nEz, ezta? Ez da posible! Ezingo genuke ulertu! Beraz, onar ezazue behingoz Igeldoren herri izaera!\nEta eskaera hau ozen egiteko, hurrengo igandean, Igeldoko ekialdeko mugan mugarria jarri ondoren, festa herrikoia ospatuko da herrian!\nEta nola ez, Batzar Nagusietan ordezkatuta zaudeten politikari guztiak gonbidatuta zaudete!\nErreibindikazioaren ibilbide ofiziala azken aldi honetan\nSententzia igeldotarren alde atera ondoren, Foru Aldundiari zegokion desanexio prozedura martxan jartzea, baina urteak pasa eta dena geldi jarraitzen zuela ikusita, igeldotarrek Arartekoarengana jo zuten. Hori, iazko urrian izan zen.\nArartekoarekin bilera egin ondoren, honek eskutitza bat bidali omen zion Foru Aldundiari. Bertan, sententzian jasotzen zen moduan, lehenbailehen prozedura hasteko eskatzen zion.\nOtsailaren 5ean, Diputazioak eskutitz baten bidez erantzun zion Aratekoari. Eskutitz horretan, prozedura lehenbailehen hasiko zutela aipatzen zioten eta horretarako, legeak eskatzen zizkien bi txosten eskatu behar zituztela argitzen zioten; bata, Donostiako udalarena, desanexioari buruz zuten iritzia agertzeko eta, bigarrena, Ogasunari, Igeldo herri bezala ekonomikoki bideragarria izango den edo ez argitzeko. Bi txosten hauek eskuratzeko hiru hilabeteko epea markatzen omen zuten eta, hori kontuan izanda, 6-8 hilabetetan prozedura bukatuta egongo zela adierazten omen zioten.\nForu Aldundiaren eskutitzarekin batera, Otsailaren 25ean, Arartekoaren beste bat jaso omen zuten, gaia bideratuta zegoela esanez eta bere lana egina zegoela adieraziz.\nForu Aldundiak markatutako epea aurtengo urrian bukatzen zenez, eta dena geldi dagoela ikusiz, igeldotarrek eskutitza bat bidali diote Foru Aldundiari berak otsailean markatutako epeak pasa direla eta, hamabost egunetan berririk izan ezean, berriro Aratekoarengana joko dutela adieraziz. Une honetan, eskutitz horren erantzunaren zain omen daude.\nArartekoaren erresoluzio horiek paperezko postaz iritsi dira Igeldora. Publiko diren edo ez, ez dakigu ondo, baina ez dirudi ageri direnik Arartekoaren webgunean.


Errenteriako jantziaren museoa airean — dantzan.eus\nHemen zaude: Hasiera › Albisteak › Errenteriako jantziaren museoa airean\nErrenteriako jantziaren museoa airean\nRamon Garcia buru duela, urte asko daramatza Errenteriako Iraultza dantza taldeak euskal jantziak biltzen eta Torrekua dorretxean euskal jantziaren museoa egiteko proiektuan lanean. Azken egunotan kezka sortu da, Errenteriako Udalak Torrekua dorretxean ostatu bat jartzeko aukera aztertzen ari delako.\nTorrekua jantziaren museo bihurtzeko egitasmoa 1996. urtetik dator, Udalak helburu horrekin eraikinaren proiektua eta berritze lanak abiatu baitzituen. Ordutik Ramon Gartzia eta Iraultza dantza taldeko lantaldeak jantziaren museoa osatzeko lanekin jarraitu dute, eta ia dena prest zeukaten, baina museoan lan egiteko pertsonala kontratatzeko dirurik ez zegoela eta beti atzeratzen zen inaugurazioa. Jantziaren museoa 2012an zabaltzeko asmoa zegoen, baina orain urtebete jakinarazi zen krisiaren ondorioz ezinezkoa izango zela 2012an martxan jartzea.\nEgunotan harridura eta kezka nagusitu da Iraultza dantza taldean, jakin dutenean Errenteriako Udalak beste asmo batzuk darabiltzala Torrekuarako, ostatu bat martxan jartzen hain zuzen ere. Udaletik jakinarazi dutenez ez dago ezer erabakita, aukera desberdinak aztertzen ari dira, eta jantzien museorako beste bi kokapen proposatu ditu, San Marko gotorlekua eta Kapitan-Enea.\nAdiós al Museo del Traje antes de abrir (DV)\nUdala: “Torrekua eraikinean ostatu bat ezartzea proposamen bat baino ez da” (Errenteriako hitza)


Haizea | 'Go!azen'eko espia\nNolako festa egin behar dute hurrengoan Anek eta Norak?\nBy blogs eitb 22 December, 2016 Telebista No Comments\nA ze desastrea izan zen Noraren eta Aneren urtebetetze festa!!! Anek, berarekin ospatuz gero, munduko festa onena antolatuko zuela agindu zion Norari, baina bai zera! Jontxu eta Markel bakarrik agertu…\nKaixo lagunok! Gustatu al zaizue ‘Go!azen’ nola hasi den? Nora berritsua, Ane maniatika xamarra, Jontxu beldurtia, Markel sanotea, Urko xelebrea, Gari gaiztoa, Mikel guapoa… nolako kuadrila! Eta Haizea eta Elene?…


Herritarrak eta hiritarrak\nMujika, Elosegi eta Petrirena mintzo. Gai interesgarri hau gorde samarrean gelditzen denez, Sarasolaren artikulu bati emandako erantzunen artean, hemen jartzen dizuet haria.\nIgorlea: Patxi · 14:04 No comments:\nJardunaldi interesgarriak abenduan\nEHUko Euskara Institutuak "Euskara estandarra eta espezialitate hizkerak" izeneko jardunaldiak antolatu ditu abendurako (19 eta 20), Leioan. Egitarauak oso interesgarria ematen du. Lexikoaren eta terminologiaren aldetik ez ezik, diskurtsoaren ikuspegitik ere begiratzen dute zenbait hizlarik.\nHemen dago egitarau osoa:\nIgorlea: Patxi · 11:18 No comments:\nResolución por la que... (eta 3)\nEn fecha 17 de agosto de 2005, ha tenido entrada en el Registro General del Departamento para las Infraestructuras Viarias con el número 4.975, el escrito de fecha 9 de agosto de 2005, suscrito por Don Pepe y otras veintitrés personas más, en virtud del cual interponen recurso de reposición contra el Acuerdo del Consejo de Diputados de 5 julio de 2005, por el que se aprueba el PROYECTO MODIFICADO Nº 1 DEL PROYECTO DE CONSTRUCCIÓN DE LA AUTOPISTA VITORIA/GASTEIZ-EIBAR. TRAMO: ARLABAN - ESKORIATZA (clave 1-AU-2/1998-F-M1).\n2005eko abuztuaren 17an jaso zen Bide Azpiegituretarako Departamentuko Erregistro Orokorrean (4.975 zk.) 2005eko abuztuaren 9ko data duen eta Pepe Jaunak eta beste hogeita hiru lagunek sinatu zuten idatzia, hain zuzen ere GASTEIZ-EIBAR AUTOBIDEAREN ARLABAN-ESKORIATZA ZATIA EGITEKO PROIEKTUAREN 1. PROIEKTU ALDATUA (1-AU-2/1998-F-M1) onartzeko Diputatuen Kontseiluak 2005eko uztailaren 5ean emandako erabakiaren kontrako berraztertzeko errekurtsoa.\nDesestimar el recurso de reposición interpuesto por Don Pepe y otras veintitrés personas más, contra el Acuerdo del Consejo de Diputados de 5 julio de 2005, por el que se aprueba el PROYECTO MODIFICADO Nº 1 DEL PROYECTO DE CONSTRUCCIÓN DE LA AUTOPISTA VITORIA/GASTEIZ-EIBAR. TRAMO: ARLABAN - ESKORIATZA (clave 1-AU-2/1998-F-M1).\nEzestea Pepe Jaunak eta beste hogeita hiru pertsonak aurkeztutako berraztertzeko errekurtsoa, Diputatuen Kontseiluak 2005eko uztailaren 5ean GASTEIZ-EIBAR AUTOBIDEAREN ARLABAN-ESKORIATZA ZATIA EGITEKO PROIEKTUAREN 1. PROIEKTU ALDATUA (1-AU-2/1998-F-M1) onartzeko hartu zuen erabakiaren kontrakoa.\n1. "Erabaki du" paragrafoa ongi samar ulertzen dela esango nuke. Nolanahi ere, bi proba egin nahi nituzke, bat txikia (a), eta bestea handixeagoa (B):\na) "(...) Kontseiluak 1. proiektu aldatua onartu zuen erabakiaren kontrakoa".\nb) Ezestea Pepe Jaunak eta beste hogeita hiru pertsonak aurkeztutako berraztertzeko errekurtsoa, Diputatuen Kontseiluak 2005eko uztailaren 5ean hartutako erabaki honen kontrakoa: GASTEIZ-EIBAR AUTOBIDEAREN ARLABAN-ESKORIATZA ZATIA EGITEKO PROIEKTUAREN 1. PROIEKTU ALDATUA (1-AU-2/1998-F-M1) onartzea.\n2. Lehenbiziko paragrafoak ("escrito, en virtud del cual") zalantza gehiago sortzen dit, bidea aski konplexua baita: "(...) idatzia, hain zuzen ere X ...tzeko ...k ...n ...dako ...aren ...ko berraztertzeko errekurtsoa". Oraintxe bertan egin behar banu, zein erabiliko nuke eta honela idatzi (beste ukitu batzuk ere badira):\n2005eko abuztuaren 17an, Bide Azpiegituretarako Departamentuko Erregistro Orokorrean idatzi bat jaso zen (4.975 zk.), 2005eko abuztuaren 9an Pepe Jaunak eta beste hogeita hiru lagunek sinatua, zeinetan berraztertzeko errekurtsoa jartzen zitzaion Diputatuen Kontseiluak 2005eko uztailaren 5ean emandako erabaki honi: GASTEIZ-EIBAR AUTOBIDEAREN ARLABAN-ESKORIATZA ZATIA EGITEKO PROIEKTUAREN 1. PROIEKTU ALDATUA (1-AU-2/1998-F-M1) onartzea.\n3. Norbaitek esan dezake horretarako hobe dela beste hau egitea:\n2005eko abuztuaren 17an, idatzi bat jaso zen Bide Azpiegituretarako Departamentuko Erregistro Orokorrean (4.975 zk.), Pepe Jaunak eta beste hogeita hiru lagunek 2005eko abuztuaren 9an sinatua. Idatzi horretan berraztertzeko errekurtsoa jartzen zitzaion Diputatuen Kontseiluaren 2005eko uztailaren 5eko erabaki honi: GASTEIZ-EIBAR AUTOBIDEAREN ARLABAN-ESKORIATZA ZATIA EGITEKO PROIEKTUAREN 1. PROIEKTU ALDATUA (1-AU-2/1998-F-M1) onartzea.\nIgorlea: Patxi · 07:11 1 comment:\nInterneten zerbaiten bila nenbilela (zeinak izenordea ageri den testuren bat nahi nuen), honako perla hau topatu dut. Azterketa bat da, itxuraz unibertsitatekoa (Sistema Eragileak I, 2003ko maiatza), eta honela dio goian:\nEstimatutako azterketaren iraupena: 3 ordu.\nHarrapatu duzue? Pauso bat baino gehiago eman behar da korapiloa askatzeko.\nIgorlea: Patxi · 16:37 1 comment:\nResolución por la que... (2)\nEn fecha 12 de julio de 2005 EEEEEE, S.L. solicita autorización de la Dirección General de Gestión y Planificación del Departamento para las Infraestructuras Viarias para una prórroga de la autorización otorgada mediante Resolución C/2004/2640, expediente AUT-2004/0724, de fecha 7 de octubre de 2004, para transporte con mayor peso del permitido y señalización por la carretera GI-3181, p.k. 2,900, en el término municipal de Azpeitia.\nComo antecedente debe señalarse que mediante Orden Foral 155-C/2005, de fecha 20 de septiembre de 2005, el Diputado Foral del Departamento paras las Infraestructuras Viarias resolvió desestimar el Recurso de Alzada interpuesto por EEEEEE, S.L. confirmando la Resolución del Director General de Gestión y Planificación 1.160-C/2005, de fecha 10 de mayo de 2005, por la que se requería la reparación de la calzada de la carretera GI-3181, p.k. 2,900, en Azpeitia, así como señalizar la misma conforme a la autorización AUT-2004/724, y se imponía a EEEEEE, S.L. una sanción de multa por importe de 2.404,05 euros por haber cometido una infracción administrativa tipificada en el artículo 96.3 apartado a) de la Norma Foral 17/1994, de 25 de noviembre, de Carreteras y Caminos de Gipuzkoa.\n2005eko uztailaren 12an Eeeeee SL enpresak Bide Azpiegituretarako Departamentuko Kudeaketa eta Plangintza Zuzendaritza Nagusiari eskatu zion 2004ko urriaren 7ko C/2004/2640 Ebazpenaren bidez emandako AUT-2004/0724 baimena luzatzeko, Azpeitian, GI-3181 errepidean zehar (2,900 k.p), baimendutakoa baino pisu gehiago garraiatzeko eta seinalizazioa jartzeko emandakoa, hain zuzen ere.\nAurrekari gisa, aipatu behar da 2005eko irailaren 20ko 155-C/05 Foru Aginduaren bidez Bide Azpiegituretarako diputatuak ezetsi egin zuela Eeeeee SA enpresak jarritako gora jotzeko errekurtsoa eta berretsi Kudeaketa eta Plangintzako zuzendari nagusiak 2005eko maiatzaren 10en emandako 1.160/2005 Ebazpena. Ebazpen hartan interesatuari eskatu zitzaion, Azpeitian, GI-3181 errepideko 2,900 k.p.an, galtzada konpontzeko eta AUT-2004/724 baimenaren araberako seinaleak jartzeko. Era berean, gainera, 2.404,05 euroko isuna jarri zitzaion 1994ko azaroaren 25eko 17/94 Foru Arauak, Gipuzkoako Errepide eta Bideenak, 96.3.a) artikuluan aurreikusitako arau hauste administratiboa egin zuelako.\n1. Berriz ere, “resolución (…), por la que (…)” egitura bat agertzen da gaztelaniazko testuan, eta euskaraz esaldi bat berritik hasita adierazi da: “Ebazpen hartan, (…)”. Egokiena hori dela uste dut nik ere.\n2. Gauza bera ez baina antzeko zerbait dugu lehenbiziko paragrafoan ere: esaldia luzatu egiten da “autorización” izenari “otorgada mediante…” osagarria erantsirik. Euskaraz, lotura ez dugu berta-bertan ikusten, aurreraxeago/geroxeago baizik, -a artikuluarekin ordezten denean “baimen” izena: “baimena, (…) emandakoa”. Modu hoberik ez dut aurkitu nik, baina zalantza txiki bat badut puntuazioarekin.\n3. Proposamen bat daukat bigarren paragrafoko bigarren esaldirako. Zer eskatu zitzaion?\nEbazpen hartan interesatuari eskatu zitzaion, Azpeitian, GI-3181 errepideko 2,900 k.p.an, galtzada konpontzeko eta AUT-2004/724 baimenaren araberako seinaleak jartzeko.\nZergatik ez honela:\nEbazpen hartan, interesatuari eskatu zitzaion galtzada konpon zezala Azpeitian, GI-3181 errepideko 2,900 k.p.an, eta seinaleak jar zitzala AUT-2004/724 baimenaren arabera.\nAditz jokatuarekin bizitasuna irabazten dela uste dut (ordena ere egokiagoa da), eta ulertzeko arazorik ere ez dute forma horiek, ezta?\n4. Azkenik, aurreko testuan agertutako gauza bat daukagu berriz ere: “x euroko isuna jarri zitzaion, (…) arau-hauste administratiboa egin zuelako”. Puntu suspentsiboak dauden tokian aposizio deseroso samar bat dago, besteak beste. Komentatuko dugu beste honekin hobetzen ote den: “x euroko isuna jarri zitzaion, egindakoa arau-hauste administratibotzat hartzen duelako (…)-k”.\nIgorlea: Patxi · 06:16 1 comment:\nResolución por la que... (1)\nDesestimar el Recurso de Alzada interpuesto por AAAAAA BBBBBBB, S.A., confirmando la Resolución del Director General de Gestión y Planificación 1.158-C/2005, de fecha 10 de mayo de 2005, por la que se requería la realización de obras de desvío y recogida de aguas de su parcela, así como limpiar los caños y reponer la rejilla en la carretera GI-3071, p.k. 1,900, en Altzo, y se imponía una sanción de multa por importe de 2.404,05 euros por haber cometido una infracción administrativa tipificada en el artículo 96.3 apartado a) de la Norma Foral 17/1994, de 25 de noviembre, de Carreteras y Caminos de Gipuzkoa.\nEzestea Aaaaaa Bbbbbb SA enpresak jarritako errekurtsoa eta berrestea Kudeaketa eta Plangintzako zuzendari nagusiak 2005eko maiatzaren 10en emandako 1.158/2005 Ebazpena. Ebazpen hartan interesatuari eskatu zitzaion Altzon, GI-3071 errepideko 1,900 k.p.an, bere lurzatiko ura bildu eta bideratzeko, errepidera iritsi ez zedin, eta aldi berean, kainuak garbitu eta saretxoa ostera jartzeko. Era berean, gainera, 2.404,05 euroko isuna jarri zitzaion 1994ko azaroaren 25eko 17/94 Foru Arauak, Gipuzkoako Errepide eta Bideenak, 96.3.a) artikuluan aurreikusitako arau hauste administratiboa egin zuelako.\n1. Gaztelaniaz “(resolución) … por la que” erlatibo bat dagoen tokian, euskaraz beste esaldi bat hasi da, erreferentea berriz harturik (“Ebazpen hartan…”). Arazorik ez dut ikusten, nik behintzat.\n2. Beste hari-mutur batzuk, nahi izanez gero heltzeko:\na) Ebazpenaren edukia azaltzen denean (azken bi esaldiak), zergatik ez da puntu eta koma erabiltzen “eskatu zitzaion” eta “isuna jarri zitzaion” esaldien artean, elkarri lotuago uzteko? Zergatik erabiltzen dira, toki berean, bi lokailu (“era berean”, “gainera”)?\nb) Lehenbiziko esaldian, zergatik ez da koma jartzen bi koordinatuen artean (“ezestea” eta “berrestea”)? Ez ote da komeni, gainera, gauza biak elkarri guztiz lotuak daudenez, lokailu bidez edo beste nolabait hori esplizitatzea? Adibidez:, “…, eta, beraz, berrestea…”; “…, eta, hura ezestearekin, berrestea…”. Gaztelaniaz, “confirmando” gerundioa ustela da, baina…\nc) Lehengo egunean komentatutakoaren haritik: nahitaez “ezestea” eman behar ote da “desestimar” hori? Ez ote daiteke, adibidez, “ez onartzea” eman? Hala esanez gero, “no admitir” esango genuke?\nd) Azken esaldia antolatzeko proposamen bat, aztergai:\nIgorlea: Patxi · 23:14 1 comment:\nEsaldiak eta uhinak\nIrene Arraratsen Esate baterako blogean, Johannes Leizarragak iruzkin bat utzi du, pasarte bateko esaldien antolamenduari buruz. Zehazki, esaldi guztiak modu honetan ordenatu ditu: mintzagaia, aditza eta iruzkineko gainerako elementuak gero (galdegai izan daitekeena eta gainerakoak). Iruzkin horren haritik sortu da nire hau, Piarres Lafitteren testu bat oinarri harturik.\nBeraz, erdaraz Nive eta eskuaraz Errobia erraiten diogun ur-handia, zaharrek deitzen zuten «itsasoa». Uste dut Milafrangan ere izen hori emaiten ziotela. Aise asma ditake zergatik. Zeren-eta itsasoa marearekin ibaiari goiti herriraino igaiten baitzen. Ur-hegitar gehienak arraintzatik bizi ziren, itsas-arraina esku-menerat heldu zitzaiotenaz geroz. (Piarres Lafitte: Murtuts eta bertze, 1945)\nZenbaitek, euskal joskeraren ‘birkonkista’ moduko batean, aurreko pasarte horretan ageri den Zaharrek deitzen zuten itsasoa perpausaren eredura ekarri nahi gaituzte, euskara komunikatiboaren izenean. Galdegaiaren kontuak oro honelatsu kitatzen dituzte halakoek: "Ez da egia euskaraz galdegaia aditzaren aurretik ematen dela; esaldi horretan, adibidez, garbi dago itsasoa dela galdegaia, izatekotan, eta aditzaren eskuinean eman zuen idazleak, ezkerrean erraz eman zezakeelarik".\nIdazle horrek berak, ordea, ez zuen ordenamendu bera erabili paragrafo bereko beste esaldi batzuetan. Honako hauetan, esate baterako (a aukerak dira aztergai dugun testukoak; ondoan eman ditut beste ordenamendu posible batzuk):\n1.a) Zeren-eta itsasoa [marearekin] [ibaiari goiti] [herriraino] igaiten baitzen.\n1.b) Zeren-eta itsasoa igaiten baitzen [herriraino] [marearekin], [ibaiari goiti].\n1.c) Zeren-eta itsasoa [herriraino] igaiten baitzen [marearekin], [ibaiari goiti].\n2.a) Ur-hegitar gehienak arraintzatik bizi ziren.\n2.b) Ur-hegitar gehienak bizi ziren arraintzatik.\nEuskara komunikatiboaren izenean aditza beti aurrean eman behar dela dioskutenek, nire ustez, horrelako esaldiei ere erreparatu behar liekete. Okerrago ulertzen ote dira? Ezezkoan nago. Eta, batez ere, idazleak malgu egin duena zurruntzearen alde ez nago. Egia da garai batean zurrunkerian erori ginela, muturreraino eramanik aditza beti bukaeran behar omen zelako irizpidea. Orain ez gaitezen beste muturreko zurrunkerian erori.\nBide batez esateko, aukera egin behar denean Gehienak arrantzatik bizi ziren —edo Zaharrek itsasoa deitzen zuten— eredua seguruago gertatzen zait niri Zaharrek deitzen zuten itsasoa eredua baino. Izan ere, bigarren horrekin zalantza sortzen zait maiz, zer ulertu behar dudan. Ez dut esan nahi, horrekin, ordenamendu hori inoiz baliatu behar ez dugunik.\n1.- Testu horretan bertan ageri den "Uste dut..." perpausaren tankerakoetan aditza aurretik ematearekin den-denok gaude ados. Alegia, -ela osagarria eramaten duten predikatuekin: esan, adierazi, uste izan, iruditu, jakina izan, garbi egon...\n2.- Iruzkin honek baino aise gehiago balio du, jakina, Piarres Lafitteren testuak. Goza ezazue horrekin, eta gehiago ere irakurri, armiarma.com guneak eskaintzen digun aukera bikainari esker.\n3.- Ezin diot tentazioari eutsi. Ongi aztertzeko esaldia da “Zeren eta itsasoa marearekin…” hori. Aditza lehenbailehen ematea aldarrikatzen dugu denok gaur egun, giltzarri garrantzitsua baita aditza, eta hala errazago ulertzen baitira esaldiak eta testuak. Seguruenik, esaldi hori honela egingo zukeen gutako edozeinek: “Zeren eta itsasoa herriraino igaiten baitzen marearekin, ibaiari goiti”. Aski esaldi normala dela uste dut. Galdegai-posizioa ederki betetzen du “herriraino” horrek, aditza laster dator, eta haren atzetik beste bi osagarri txiki, komaz banaturik. Baina irakurri berriro Piarres Lafittek idatzi bezala: “Zeren eta itsasoa marearekin ibaiari goiti herriraino igaiten baitzen”. Neurri batean harritu egiten gaitu aditza bukaeran emate horrek, baina esaldi hori, egiazki, uhin goxo bat bezala doa pentsamendurako ere, logika eta semantika lagun:\nmarearekin: mintzagaia zehaztu egiten du (egoera)\nibaiari goiti: iruzkina hasten da, adberbio batekin: aditza, agertu gabe ere, esana dago ia!\nherriraino: beste adberbio batek iruzkina ia osaturik uzten du\nigaiten zen: joe… bagenekien horrela amaituko zela bertsoa! Bertsolariarekin batera kantatu dugu!\nAditza arrasto garrantzitsua dugu, baina beste arrasto asko ere badaude. Eta, jakina, esaldi bakoitza ez da bere bakarrean hartu behar: aurrekoaren segida da, eta ondokoaren atariko. Informazioaren haria, jarioa, uhina, eten gaiztorik gabe aurrera eramatea, horixe da testu bat egitea. Zenbaitek erraz egiten dute, harrigarriro; horretan saiatu behar besteok ere.\nIgorlea: Patxi · 12:37 No comments:\nAurreko testuaren komentario gisa Josebak idatzitako honi ere testu nagusi bat dagokiola uste dut, eta hemen jarriko dut. Horren ondotik, nik esan dezakedana.\nSarasolak eleanitz kritikatu zuen, anitz ez zela adjektiboa argituz. Guri balio izan zigun, besteak beste, mintegia egiten dugun gelari areto balioaniztuna deitzeko. Baina, harira etorriz, "ele..." kontu horretan ondo daude:\nelebakar (Hiztegi Batua)\nelebidun (Hiztegi Batua)\nelebitasun (Hiztegi Batua)\nBaina, hortik aurrera? Elhuyar hiztegian eta EUSKALTERMen hirueledun agertzen da. EUSKALTERMen laueledun ere bai. Beraz, ondo al leudeke hirueletasun eta laueletasun ere?Horiei muzin egin eta "hiru hizkuntzakoa", "lau hizkuntzakoa" eta honelakoei heltzea hobea al da? Aseguratuko al gintuzke horrek?\nHiztegi Batura iritsi ez bada ere, hirueledun ez da batere harrigarri euskarazko testuetan. Hona hemen adibide sorta bat (posizioaren zalantza eta guzti: argitalpen hirueledun / hirueledun argitalpen). Aipamen berezia merezi du, nik uste, azken adibideak, objektu aski esanguratsu bat izendatzen duelako (Larramendiren hiztegi hirueledun famatua) eta erabiltzailea dena delako.\n"Omaĝe al Aldecoa" (Aldekoa omenduz) liburuaren hirueledun argitarapena, esperantoz, euskaraz eta gazteleraz, gazteiztar idazlearen bi kontaketa dauzkalarik.\n50. zenbakitik aurrera (1995), argitaraldi hirueledun honek bereganatu du euskarazko argitaraldia: // A partir del número 50 (1995) la edición en euskera es absorbida por la edición trilingüe de: (Joana Albret bibliotekonomia mintegia).\nBiarnesak ere ohar berezi bat merezi du. Izan ere, Eskiulako inguruetan euskaldun zaharrenak hirueledun izan ohi dira: zuberera, frantsesa eta biarnesa menperatzen dituzte. Biarnesen artean ez zen horrela: ez dute sekula euskara mintzatu.\nLiburu hirueledun hau interesgarri. izango zaio, bai iturrietara jo nahi duen biblistari (grekozko testu kritikoaz gain, ...) (Euskararen berripapera).\nIkus bukaerako eranskinean Larramendiren 1745.eko Hiztegi hirueledunaren hitzaurretik hautatu den 2. pasartea. (Xabier Kintana, Lexiko zientifikoaren arazoa euskara idatziaren historian zehar, http://tinyurl.com/7bog8, 9. oin-oharra).\nAldiz, hirueletasun hitza ez dut uste iritsi denik, maiztasun aldetik batez ere, hirueledun hitzaren mailara. Hau da, teorian elebitasun bezain ona (edo hura bezain txarra) bada ere, ez dut uste gatzatu denik. Are gutxiago laueletasun.\nZer egin behar ote dugu, ordea, euskal hezkuntzan giltzarri bihurtzen bada kontzeptu hori (hiru hizkuntzatan trebatzea), esate baterako? Nola izendatu? Ia seguru nago orduan hirueletasun hitzak ere egingo lukeela bide, ez baitzaio alternatiba errazik ikusten (trilinguismoa?).\nBestalde, duda sortzen zait niri hiru hizkuntzako eta hiru hizkuntzatako formen artean: uste dut hiru hizkuntzako ikasleak esan beharko litzatekeela ('hiru hizkuntza dituzten ikasleak') baina hiru hizkuntzatako irakaskuntza, esate baterako ('hiru hizkuntzatan ematen den irakaskuntza').\nBesterik ez zait bururatzen esateko.\nIgorlea: Patxi · 17:03 1 comment:\nGauza txiki-txiki bat. Askotan irakurri dut elebitan, eta gaur bertan ere bai, txosten batean (ez da zuengandik oso apartekoa, baina horrek berdin dio: kontua da erabiltzen dela han-hemen). Nik ez dakit inork horri buruz zerbait esan duen noizbait, baina niri beti harrigarri egin zait, eta desegokitzat daukat. Zergatik? Bada, hizkuntzabitan sekula idatziko ez nukeen bezala, elebitan ere ez nuke sekula idatziko. Motzago izateak ekarri ote du horrela idazteko joera?\nNire alarma-argi guztiak txinpartaka jarri zituena, ordea, elebiera hitza izan zen. Behin irakurri nuen ekitaldi batzuk euskaraz, beste batzuk gaztelaniaz, eta hirugarren sail bat "elebieraz" izango zirela. Arraioa! Hizkuntza berriren bat ote dugu hori? Harriturik, deitu egin nion testu hura argitaratu zuen erakundean ardura zuen bati, eta zuei bezalaxe azaldu nion nire harridura. Aitortu zidan ez zuela inoiz pentsatu horretan, normal antzera ateratzen zitzaiola, baina beharbada arrazoi izango nuela. Geroztiko konturik ez dakit. Ez dut uste gehiagotan irakurri dudanik elebiera hori.\nZuek zer diozue?\nIgorlea: Patxi · 11:18 2 comments:\nBi puntuak eta komunztadura\nLehendik nonbait idatzirik duzuen azalpen horren eta adibide gehiagoren zain, hona hemen nik aurkitu ditudan bi gauza txiki.\n1. Komunztadura hori librea dela dioen aipamen bat, Juan Garziaren artikulu batetik (letra lodiz markatutakoak nik markatuak dira):\nAdibideotan erabili ditugun horiexek dira, dudarik gabe, katafora esplizituetarako oinarrizko elementuak: lehen graduko erakusleak, izenordain funtzioan nahiz izen bati lagunduz haren determinatzaile gisa. (Errepara, hasieratik, erdaraz ere ez dela hori abiapuntua, esto(s): baino lo(s) siguiente(s) baita dudarik gabe lehen aukera, idatzi formalean).\nKasu absolutiboa da (hau(ek)) ohikoen, egokien eta komenigarriena halakoetan, baina aipatu beharra dago ez doala noski gramatikaren aurka bestelakoetara jotzea (komunztadura hausteko aukera ematen baitute bi\nJuan Garzia: 'Katafora-esapideak bateratzeko bidean', in Espezialitate-hizkerak eta terminologia: jardunaldiak. EHU, 2003.\n2. Adibide bat, nire oharretan jasota daukadana; kasualitatez edo ez, idazle berarena da. Esan behar dut, gainera, nabarmen iritzita jaso nuela: eragozpen berezirik ez da ikusten kasu horretan komunztadura egiteko, eta hala ere gabe idatzita dago.\nAniztasun ia pairaezin hori, beste errepublika batzuetan ezagutzen ez den edo, bestela, bete-betean eta agerian ez diharduen instituzio bati zor diot: loteria.\nIpuin hautatuak, J.L. Borges (Juan Garzia itzultzaile), 47. or.\nIgorlea: Patxi · 12:35 No comments:\nEgurrezko ogia ez, baina egurrezko labea ere ez?\nEz nago egurrezko ogia esatearen alde (pan de leña deitzen dutena: 'pan de horno de leña' izango da, diot nik), baina ez nuke esango egurrezko labea eta egurrezko sukaldea desegokiak direnik (nola esaten zaie, bestela?).\nGai honen inguruko saltsa gehiago, Sustatu gunean. Gustura hartuko ditut zuen iritziak eta datu berriak (han, edo hemen).\nIgorlea: Patxi · 19:21 No comments:\nEIMA, ikasmaterialen estilo-liburua\nWebean jarri berri dituzte EIMAren estilo liburuaren lehen hiru atalak:\n2.- Kalko okerrak\nHona helbidea: Hezkuntza, Unibertsitate eta Ikerketa Saila --> Euskara --> Aurkezpena ---> Beste proiektu batzuk --> Eskola-materialen estilo-liburua\nIgorlea: Patxi · 14:33 3 comments:\nConstrucción de baja densidad\nMintegi saioan esanak (Eraikuntza berriko etxeak gaiaz ari ginela):\n1. Nominalizazioak, kasu tipiko honetan aditza bezala, adjektiboa ere harrapatzen du gero eta gehiago: facilidad de uso agertzen da, sarri, fácil de usar ager litekeen tokian (apalegia izaki hori, nonbait).\n2. Kontua izan behar genuke erabaki aditz soila erabili ordez erabakia hartu ez esateko behin eta berriz.\n3. Hari horretatik, construcción de baja densidad nola esan behar den aipatu da. Saioan ulertu dudanez, ondoko adibideetatik bigarrenean duen esanahiaz ari ginen; garbi dago lehenbiziko adibidean beste gauza bat esan nahi duela: itxura batean normalagoa, egia esan.\n- Así, dentro de las actuaciones específicas de esta protección y, dadas las características de la zona, subraya que se podrá incluir la construcción de baja densidad —1 casa cada 30.000 m2—, actividades de ocio y deporte como rutas en bicicleta y senderismo, trabajos de investigación, centros de información y la posibilidad de promover el ecoturismo.\n- Viviendas de 1,2,3 y 4 dormitorios, con plaza de garage y trastero en construcción de baja densidad: 3 alturas y bajocubierta.\n Eskertuko nuke blogean jarraipena ematea gai honi, ez baikenuen ondorio garbirik atera (nik uste).\nIgorlea: Patxi · 14:25 No comments:\nUztailaren 7ko mintegi-akta\nAkta prest dago worden, eta ez dut hemen jarriko (hala pentsatua banuen ere). Edizio-lan pixka bat eskatzen du, eta oraingoan behintzat oso denbora gutxi dugu.\nPuntu bat itxi gabe gelditu ze, ordea (construcción de baja densidad), eta horrekin jarraitzea proposatzen dizuet (beste testu batean).\nAtera gai txikiren batzuk ostegunerako. Ados? Bat badugu lehengo egunean aterea: ahal izan eta ahal izango. Ari naiz horretan.\nIgorlea: Patxi · 14:15 No comments:\nEuskara maila neurtzeko test bat\nAzterketen egokitasunaz ari garela (azterketa-garaia izaki!), beste proba bat egiteko aukera sortu zait: euskara maila neurtzeko test bat egiteko gonbita iritsi zait lantokira, eta ezagunen artean zabaltzeko eskaera ere bai. Hona hemen jaso dudan mezua (azpimarrak nireak dira). Bukaeran dago testa egiteko helbidea. Nik egin dut, eta 57 erantzun omen ditut ongi 60tik.\nGure doktore-tesien zereginen artean, lehendabizi, euskara maila neurtzen duten galdera (item) sorta bat administratzea dugu, ahalik eta heterogeneoena den 3000 pertsona baino gehiagoz osatuta dagoen lagina bat hartuz, ondoren, emaitzetan oinarrituz zenbait analisi estatistiko gauzatu ahal izateko.\nXehetasunetan interesik baduzu, zalantzarik ez izan eta eska iezaguzu informazio hori javilo@si.ehu.es helbide elektronikoan. Euskararik ez dakiten eta maila baxua zein altua duten pertsonak behar ditugunez, zuregana jo dugu laginaren partaide izan zaitezen. Mezu honen amaieran dagoen web helbidera konektatu eta bertan dagoen 60 galderez osatutako testa betetzea da eskatzen dizugun gauza bakarra. Froga pilotuak egin dituztenek ordu erdia baino gutxiago behar izan dute; halere, 50 minutu izango dituzu froga amaitzeko.\nAurkezpen orrialdean identifikazio-kodea eskatuko dizugu. Bertan zure posta elektronikoaren helbidea (e-posta) edo telefono zenbakia ipini behar duzu, aurrerago zurekin harremanetan jar gaitezen. Xehetasun honek garrantzi handia du, testa seriotasunez eta etenaldirik gabe bete duzula jakin behar baitugu, froga onesteko; edo alderantziz, galderen erantzunak zoriz edo arretarik gabe eman badituzu ontzat ez hartzeko.\nAzkenik, mezu honi hedapen zabalena eman diezaiozun eskatu nahi dizugu (euskara maila neurtzen duen testa egitea gusta dakiekeen ikasle, lagun, senide edota ezagunei luzatuz). Zure laguntza aldez aurretik eskertzen dizugu. Ondo izan!\nJavier López-Cuadrado eta Rosa Arruabarrena\nHipermedia eta Multimedian Ikerkuntza Taldea\nTesta dagoen web helbidea hauxe da:\nIgorlea: Patxi · 11:48 1 comment:\nAnjel Lertxundik, 2004-06-04ko Berrian:\nBaldin eta Berripaper honen zuzendari hiztun txit azkarrak Gipuzkoako Foru Aldundiari ordaindu beharko lioke nire gaurkoa. Ikus dezagun zergatik. Atzo gutun bat jaso nuen Ogasun Sailetik: «Baldin eta agiri zuzentzailea egiten bada zergaren jasanarazpena zuzendu dela-eta, agiri horretan adierazi beharko da eragiketak egin ziren aitorpen-likidazio zergaldia edo zergaldiak, zirkunstantzia hauetako bat gertatuz: a) baldin eta zuzenketa ezin bada sartu berari dagokion zergaldiko aitorpen-likidazioan (adibidez, jasanarazitako kuota handiagoa 102/1992 Foru Dekretuak 80. artikuluan jasotakoez besteko arrazoiengatik oinarri ezargarria aldatzearen ondorioz; edo, bestela...)». Ez nau guztiz arrotza zaidan gaiak atzeratzen, horko euskarak ere ez. Eredua dut arazo. Gaztelaniazko erretorika hitzez hitz segitzearen morrontza. Administrazioaren eta administratuaren hizkeren arteko lubakia.\nEz dakit, bada... Arazoa ez dela horko euskara, hori dio Lertxundik, baina nik ez dakit oso erraz zedarritzen hor euskararen eta erretorikaren muga, eta segur aski azkura pixka bat egingo zien nik ezagutzen ditudan itzultzaile batzuei aurreko baieztapen horrek. Egin dezagun probatxo bat, ahal dugun neurrian (zenbait gauza nekez ulertzen dira hor daukagun testuinguru laburrarekin):\nZuzenketaren bat egin behar bada lehenagoko zerga-aitorpen batean, aldatu nahi den aitorpen-likidazioa zein zergalditakoa den adierazi beharko da zuzenketa-agirian, honako hauek kontuan harturik: a) Zuzenketa ezin bada sartu berari dagokion zergaldiko aitorpen-likidazioan (adibidez, ...)...\nErretorika kontu hutsa ote?\nIgorlea: Patxi · 11:41 2 comments:


Aizarna.com :: Aizarnako kirola aztertzen\nAizarnako kirola aztertzen\nKIROLEI BURUZ AIZARNATIK (1 zatia)\nAizarnarrak kirolean izan dugun zaletasuna eta eman dugun maila erakutsi nahian hasi naiz lerro bat edo beste idazten. Ez dakit nire datuak nahikoa zabalak eta zehatzak izango diren gai hau ondo lantzeko, baina saituko naiz ahal dudanik garbien eta zuzenen gaia bideratzen.\nDenok dakigu antzinara asko joan gabe, kirola praktitzea ez zela oso erraza ez gure herrian eta ez erbestean, lanak egunaren ordu gehienak kentzen zituelako eta eraikuntzak ere falta zirelako kirola praktikatzeko. Baina zailtasun haundiak izan arren, denak gainditu eta kirolean bere maila erakutsi dutenak izan dira herrian.\nHerrian gehien batek bere bizibide baserri eta menditik izan duenez, honek sortu dituen kirolak (herri kirolak) izango zuen, beharbada, arrakastarik haundiena, eta baita kirol honek berarekin daramatzan apustu, neurketa eta ikuskizunek ere. Herri kirolei buruz antropologo batek honela dio zita batean: “harritzekoa euskaldunak kirolean hartu zuen bidea, bere lanbidea gogorra eta neketsua izanik kirol patxadatsua ez hartu izana atseden aldietarako”. badirudi euskaldunaren fisikoa indarrak eta esfuerzoak ez nekatzeko egina dela .\nHasiera emateko, aipatu ditzagun idi-demak. Kirol honekin lotuta egon da jende multzo bat herrian eta “SAN ISIDRO” egunean ematen zuten bere erakusketa herrian zeuden idi pare onenak erakutsiaz eta urtean zehar hartutako erdoiak ondo urratuaz plazan zegoen harriari. Santu hau baserritarren zaindaria izanik egun honetan ospakizun haundia izaten zuten: kirolean aritu harriarekin, bazkaria, eta erromeria ilun nabarrean eguna bukatzeko. Gainera zaragitik ardoa doainik plaza erdian, nahi zuenarentzat egun osoan.\nAizarnakoek beste herrietako txapelketetan ere badituzte sailkapen onak lortuak, eta zenbait oroigarri ekarri ere bai herrira. Adibidez, “BERRIZKO” sariketan lehenengo saria lortu zuen “EREIO BERRIKO” Angel Peñaren idiak 1968an. Gizon honen zaletasuna haundia zen kirol honetan, eta emaitza ere ez da oso txikia. “BERRIZKO” lehenengo saria ez da hain erreza lortzen eta gutxiago garai haietan .\nZestoako “SAN JOSE”tako sariketan ere lehenengo saria lortu zuen “BEKOLAKO” idi pareak. Zein urtetan lortu zuen ezin izan dut zehaztu baino hala egiaztatu didate kirol honetan adituak. “BERGARA” baserriko Robertoren idi pareak ere beti maila ona erakusten zuen parte artzen zuen sariketa guztietan. ”ERIO ZAHARREKO” eta “AIZARNA BATEKO” idi pareak ere urte batean oso maila ona erakutsi zuten lehenago aipatu dugun sariketan.parte hartuaz ,\nKirol honen jarraitzaileak ez dira beti erakusketetan eta sariketetan bakarrik ibiliak izan, beste herri kirolak bezalaxe honek ere izan ditu bere gora beherak, saltsak eta norgehiagokak herrian. Nahiz eta ez hain urte gutxi eduki, ez ditut gogoratzen apustu edo norgehigoka asko herrian. Hala ere, badira norgehiagoka batzuk egin zituztenak herrian kirol hau praktikatzen zutenen artean, hala zehaztu didate behintzak ni baino zaharragoak diren zaletuek gai honi buruz informatze lanetan jardun naizenean.\nAipatzekoa da “ZABALEKO”idi pareak “ILLURDAN”barreneko idi parearen ahurka egindako norgehiagoka, 60 bat urte omen dira gutxi gora-behera norgehiagoka hau gertatu zela, eta trebetasun maila ona erakutsi omen zuten .Gertuago dago “PALDAZURIKO” idi pareak” EGAÑA-AZPIKO” behi parearen aurka egindako norgehiagoka eta baita ere “ALDALURKO” idi bakarrak “ETXAIKO”behi bakarraren aurka egindakoa ere. Herritarrak beste ingurukoen aurka egindako norgehiagoka gehiago egon arren, denak ezin ditugu hemen aipatu.\nIzango dira aipatu gabe gelditu diren norgehiagoka eta sari gehiago lortuak herrian, baita kirol honen jarraitzale gehiago ere. Hala ere, badirudi azaldutako laburpenak nahiko erakusten duela herrian kirol honek izan duen irudi edo arrakasta. Harrakastarik haundiena, hala ere, gutxi gora-behera orain dela 40 urte lortu zuen kirol honek herrira gaur plazan degun harria ekarri ondoren. Harri honek 48 bat urte ditu eta 2000 bat kiloko pisua. Gaur egun badirudi ez dela kirol honen jarraitzale asko herrian, harri honek urte mordo bat baitarama geldirik eta ixilik. Arrazoia garbia da: gaur egun ez da herriko baserrietan idi parerik garai batean bezela lurra goldatzeko, eta lanik gehienak mekanizatuak direnez kirol honek beherakada nabarmena izan du. Hala ere, herri gehienetan kirol honetarako plazak badaude oraindik.\nGaur egun beste herri askok bezela Aizarnak ere badu bere plaza kirol honetarako, eta harria ere bai nahi duenak erabilli. Kirolerako ez da erabiltzen, eta paisaiaren parte bat bezala hartua daukagu. Umeek jostailu bat bezala daukate, gazteek berriz indarrak neurtzeko erabiltzen dute eta kirol honen jarraitzaileek edo zaletuek, berriz, erliki bat bezala daukate trapezoide haundi hori. Bere kokapena jolaslekuan du orain, eta ez berari dagokion plazan. Nahiz batean edo bestean kokatu, guk Aizarnarrok, beraren ondoan jolastu eta ezagutu dugunok, beti barruan eramango dugun ezaugarri bat dugu gure plazako “PROA HARRIA”. Badira bai begira egoteko ere eskultura itsusiagoak eta gutxiago landutakoak!\nHarriarekin lotuta badugu gaur egun pil-pilean dagoen beste kirol bat: harri jasotzea, hain zuzen ere. Gai honetan informatze lanetan jardunagatik ezin izan dut emaitza handirik lortu. Badirudi kirol honek ez duela eragin haundirik izan herrian. Denok dakigu, kirol honen inguruan zaletasun haundia egon dela, eta herriko jaialdi eta ikuskizunetan praktikan jarri ere izan dute herritar batzuek . Baina sariketak eta norgehigokak aipatzerakoan, ezin izan dut emaitzarik lortu.\nHerri kirolen barruan badugu hirugarren bat ere, aizkora alegia. Kirol hau oso bizirik iraun duena dugu, herrian ez da inoiz aizkora ikuskizunik falta izan. Eta aizkolari herritarren bat edo beste ere aritu izan da ikuskizunetan. Hemen “AIXTINDARRAK” aipatu behar ditugu, Benito Txapartegi eta Luis bere anaia hain zuzen ere. Hauek plazan askotan eman izan dituzte saioak, eta norgehiagokaren bat edo beste ere egin izan dute, zaletuen artean oso ezagunak izatera iritsiz. Oraindik ere “TXAPARTEGI”-tarrak badute txapelketetan parte hartuaz gogor jarraitzen duen aizkolari bat. Familia honek jarrai dezala aizkorarekin duen lotura mantentzen. “SAKA” anaiak ere kirol hau beti eraman dute barruan, eta asko bizi izan dute gainera. Plaza askotan eman izan dituzte bere saioak aizkolari bezala, eta herriko jaietan ere zer esanik ez. Laguntzaile lanak egiten ere askotan ikusi ditugu .\nHonaino iritsi eta gero ezin utzi aipatu gabe “ANOXO” aizkolaria. Honek ere bere gazte garaian baditu saio ugari erakutsiak eta norgehiagokaren bat ere bai herrian. Honek ere benetan bizi izan ditu kirol honek izan dituen gora-beherak herrian, eta plazara irten eta kikildu beharrean hazi egiten zela esan ohi da.\nHerriko jaietan aizkoran parte hartu izan duten gehiago ere badira, nahiz eta ez izan maila berean. Hala nola “SOAIL BERRI”, “EZENARRO” eta abar.\nAspaldiko urteak laga eta denboran gertuago dago“SANTA ENGRAZIKO” Jose Mari. Honek kirol honetan duen grina nabarmena da. Herriko jaietan hainbat saio antolatu izan ditu, eta baita parte hartu ere, “Txapartegi” gaztea,”Listoraitza” edo “Karter” lagun dituelarik. Ama Birjinetako jaietan urte asko daramatza kirol honetan antolaketa lanak egiten, erakusketa lanak egiten, eta enbor ugari mozten ere bai. Gaur egun gazteak preparatzen oso zaletua dugu .\nGainbegirada bat egiten badugu, kirol honek izan du gure herrian nahiko mugimendu eta bizitzeko arnasa. Aurrera begira ordea, izango ote dugu orain artekoen lekukoa hartzeko ausardiarik? Edo motosierrak eta mekanizazioak baztertuko du kirol hau ere idi-demak bezala?eta “Proa harria”-ren ondoan eskulturararen bat izango ote dugu kirol honen ezaugarri bezela herriko plazan?


Sakabanaketaren aurka gaur zortzi jendetza bilduko dela ziur da Sare | Euskal Herria | Berria\nSakabanaketaren aurka gaur zortzi jendetza bilduko dela ziur da Sare\nBilbon egingo den ekitaldian arlo politiko, juridiko eta kultural askotako pertsonak batuko direla iragarri du. Joateko eskatu du Etxerat-ek.\nSakabanaketak istripuak eragiten dituela salatzeko ekintza bat, 2012an. / Gari Garaialde/Argazki Press\nEskubideak aldarrikatzea herritarren "betebeharra" dela adierazi dute Joseba Azkarragak eta Asun Landak. Horregatik hurrengo asteko larunbat arratsalderako Bilbao Arena pabiloian presoen sakabanaketaren aurka Sarek prestatu duen ekitaldia egin egingo dela seguru daude antolatzaileak. Carlos Urkijoren eskariz Estatuko abokatuak debekatzeko egin duen eskakizunari ez diotela bide emango auzitegiek. "Ez dugu B planik pentsatu, seguru gaudelako egingo dela".\nAkusatzaileek esan dutenaren aurka, ekitaldia ez dela inor umiliatzeko azaldu dute Joseba Azkarraga Justizia sailburu ohiak eta Asun Landa irakasle izanak herri ekimenaren izenean. Eskubide bat aldarrikatzeko ekitaldia dela adierazi dute, eta hori, legezkoa ez ezik, herritarren betebeharra ere badela.\nHortaz, "errezeta zaharretan" eta liskarrean jarraitu nahi dutenen jarrera ez du ulertzen Sarek. Herritar gehien-gehienek elkarbizitzan eta eskubide guztien errespetuan sakondu nahi dutela esan, eta horrekin bat egiten duten pertsona guztiei egin die deia hilaren 20an 18:00etan Bilboko Miribilla auzoan dagoen Bilbao Arena pabilioira joateko. Mobilizazioa jendetsua, askotarikoa eta bestelako egoera baterako mugarria ere izango dela uste dute.\nEkitaldian "eremu politiko, instituzional, akademiko eta kultural askotako pertsonek" parte hartuko dutela iragarri dute.


Lehen aipaturiko Pedro Zapataren fitxan kontatzen denez, San Martinicok (San Martinek) Basajaunei ostu zien zerra fabrikatzeko sekretua, eta “buztin-ur” bidez soldatzeko sistema, eta errementari batek hil zuen Arrasateko herri gainean bizi zen Iraunsugue herensuge izugarria. Kondaira horiek Jose Miguel de Barandiaranek jasotakoak dira eta interesaturik dagoenak lehen aipaturiko fitxan, EUSKONEWSen 186 zenbakian, irakurri ditzake.\nJ.G. Frazer-en hitzetan, Afrika Mendebaldeko Fan tribuan osalaria eta errementaria zen buruzagia, errementari-lanbidea sakratutzat hartzen baitzen, eta inork, buruzagiak izan ezik, ezin zuen sutegia ukitu. Wachagatarren arabera —horiek ere Afrikakoak— errementariak botere misteriotsuak zituen. Horregatik bera eta bere tresnak maila gorenekotzat hartzen ziren. Bereziki mailuak bertute magiko eta espiritualak zituen. Kontu handiz erabili behar zen besteen aurrean. Errementariak pertsonaren bat mailuarekin seinalatuz gero, gainerakoek uste zuten pertsona hori hil egin zitekeela. Horregatik, hoben hori garbitzeko eskaintza jakin batzuk egin behar ziren: zebra bat akabatu eta harekin erritu batzuk burutu.\nDogontarren mitologiaren arabera, mundua sortu zenean errementari batek sua ostu zuen gizonei emateko.\nHefesto suaren eta errementarien greziar jainkoa zen. Erromatarrek Vulcano deitzen zioten. Zeus zeruetako jainko handiak sua gorde egin zuen, baina Prometeo heroiak ostu egin zion eta gizonei itzuli zien.\nVietnameko mendietako tribuen artean uste da lurra errementari batek sortu zuela.\nEz dago zalantzarik sua menderatzeko eta burdina bihurtzeko gai ziren pertsona haiek gizaki “berezitzat” jotzen zirela.\nBrigida edo Brigit, Dagda-ren alaba, jainkoen aita, irlandar mitologian sendatzeko arteen, errementarien, poesiaren, jakinduriaren eta emankortasunaren jainkosa zen. Kristautasuna heldu zenean, Santa Brigida (450-523) Irlandako zaindari izendatu zuten.\nKristautasunean San Eloy (urregile izateagatik), San Bartolome (labanekin, errementariek fabrikaturiko elementuarekin, larrutua izateagatik) eta San Adriano (dirudienez ingude batean hezurrak apurtu ziotelako) dira errementarien zaindariak.


Osakidetzak norabide aldaketa behar du - sindicato ESK sindikatua\nSagardui sailburuak alde egin behar du. Aurreko astean egindako adierazpenetan agerian utzi zuen osasun sailak lehen arretarekiko duen proiektua gaurko eta biharko arazoen gainean ezer ez egitearena dela, ondoren sarraskitik salbatzen dena gestionatzeko.\nSailburuaren adierazpenak oso argiak izan ziren, horregatik erantzuna ahobatekoa izan da; sindikatu, elkarte profesionalak, pentsionistak, auzo elkarteak eta oposizioko alderdiak oso haserre ageri dira. Lehendakariak berak atera behar izan du Sagardui anderearen adierazpenak zuzentzera. Ezetz diozku Lehendakariak; gaizki ulertu geniola. Lehen Arretan inbertsioa handituko dutela, kontratazio berriak egingo direla, asken batez, Lehen Arreta indartuko dutela.\nESKan Lehendakariaren hitzak sinetsi egin nahi genituzke, baina susmoa dugu maniobra politiko hutsa dela, subkontzienteak edo gehiegizko konfiantzak sailburuari eragin zion irristaketaren ondoren kalteak murrizteko. Adierazpenen joan-etorri honen erdian, Osasun Sailak “Grant Thornton” enpresa aholkulariak ildo politikoa ezar diezaion, 40.000 euro gastatu dituela jakinarazi dugu.\nESK-rentzat hau oso larria da. Baina nork agintzen du hemen? Nor dago bolantean? Lehen arretaren eta osasun publikoaren etorkizuna, hau da, guztion osasuna, interes pribatuen esku uzten ari dira, eta ez dute zalantzarik izango euren irabaziak gure osasunaren aurretik jartzeko. Herri-subiranotasuna pribatizatzen ari dira. Aholkularitza-enpresa hauek zehazten dituzte sailburuak aurreratzen dizkigun “kultura-aldaketak”; arreta jasotzeko gehiago mugitu beharko garela, zerbitzu-orduak murriztuko dizkigutela, espezialitateak kontzentratuko dituztela... Lehendakariaren hitzak benetakoak balira, lehen arreta indartzearen aldeko apustua egingo balute, ez liokete aholkularitza-enpresa bati ordainduko murrizketak agintzeko.\nESK-rentzat, Osasun Sailak eta Osakidetzak norabide-aldaketa egin behar dute berehala. Publikoaren aldeko apustu argia egin behar da, eta interes pribatuei atea itxi. Baina norabide-aldaketak ez dira bakarrik gertatzen; horregatik, Osakidetzako langileak eta herritar guztiak animatzen ditugu datorren igandean, ekainak 26, eguerdiko 12:00etan Bilboko kaleak betetzera.\nLas trabajadoras del servicio de limpieza de Osakidetza no arrojamos la toalla. Vamos a defender nuestro Convenio con uñas y…\tIrakurri\nEl domingo 26 todas y todos a Bilbo,en defensa de la Atención Primaria y por una sanidad pública digna y…\tIrakurri\nUna consejera que no aporta soluciones y se dedica a advertir a la población de que se vaya preparando para…\tIrakurri\nNuestro compañero Roberto Sánchez, médico anestesista del Hospital Alto Deba que denunció las irregularidades en la OPE de Osakidetza, se…\tIrakurri